text:
Owusɔre
—Anidaso a Ɛwɔ Hɔ Ma Awufo
Owusɔre ho bɔhyɛ a ɛwɔ Bible mu no, wugye di anaa? * Sɛ yɛn ho nnipa a wɔawuwu resan aba nkwa mu ama yɛne wɔn atena a, anka hwɛ sɛnea ɛbɛyɛ anigye. Nanso dɛn na ɛkyerɛ sɛ biribi saa betumi asi? Momma yɛnhwɛ nea Yesu Kristo asomafo no yɛe na ama yɛanya asɛmmisa no ho mmuae.
Ná asomafo no gye di paa sɛ owusɔre bɛba. Dɛn na ɛmaa wogye dii? Ma yɛnka nneɛma abien pɛ ho asɛm. Nea edi kan, na wɔn gyidi no wɔ nnyinaso, efisɛ na wɔanyan Yesu ankasa afi awufo mu. Yesu nyan fii awufo mu no, asomafo no huu no; afei oyii ne ho adi kyerɛɛ “anuanom bɛboro ahanum bere koro mu.” (1 Korintofo 15:6) Afei sɛnea Nsɛmpa anan no kyerɛ no, nnipa bebree gyee Yesu wusɔre no dii na wɔannye ho akyinnye.
Nea ɛtɔ so abien no, anyɛ yiye koraa no, asomafo no de wɔn ani hui sɛ Yesu anyan nnipa basaa afi awufo mu. Onyanee obi wɔ Nain, onyanee obi nso wɔ Kapernaum, ɛnna onyanee obi wɔ Betania. (Luka 7:11-17; 8:49-56; Yohane 11:1-44) Nea Yesu nyanee no wɔ Betania no, yɛaka ho asɛm dedaw wɔ Ɔwɛn-Aban yi mu; abusua a wɔn ho nipa wui no, na Yesu bɛn wɔn paa. Ma yɛnhwehwɛ saa asɛm no mu nkɔ akyiri kakra.
“MENE OWUSƆRE”
“Wo nua no bɛsɔre.” Saa na Yesu ka kyerɛɛ Marta a na ne nuabarima Lasaro awu nnanan no. Saa bere no, Marta ante Yesu asɛm no ase, enti ɔkae sɛ: “Minim sɛ . . . ɔbɛsɔre.” Nanso na ɛyɛ no sɛ daakye na ne nua no bɛsɔre. Yesu ka kyerɛɛ no sɛ, “Mene owusɔre ne nkwa,” na afei onyanee ne nua no fii awufo mu. Wo de, hwɛ sɛnea Marta ho bedwiriw no afa!
Bere a Lasaro wuu nnanan no, ɛhe na ɔkɔe? Lasaro sɔree no, wanka biribiara a ɛkyerɛ sɛ nnanan a owui no, ɔkɔɔ baabi. Ná ɔkra a enwu biara nhyɛ Lasaro mu a efii ne mu kɔɔ soro. Yesu nyanee Lasaro no, ɛnyɛ sɛ na Lasaro wɔ soro regye n’ani wɔ Onyankopɔn nkyɛn na ɔkɔtwee no fii hɔ baa asase so. Ɛnde nnanan a Lasaro wui no, ɛhe na na ɔwɔ? Asɛm no ara ne sɛ, na wada wɔ adamoa mu.
Hyɛ no nsow sɛ Yesu kae sɛ obi wu a, wobetumi asan anyan no te sɛ obi a wada. Ɔkae sɛ: “‘Yɛn adamfo Lasaro ada, na merekɔ hɔ akonyan no.’ Ɛnna asuafo no ka kyerɛɛ no sɛ: ‘Awurade, sɛ wada de a, ɛnde ne ho bɛyɛ no den.’ Yesu de, na ne wu ho asɛm na ɔreka. Nanso wosusuwii sɛ ɔreka nna ho asɛm. Enti afei de, Yesu ka kyerɛɛ wɔn pen sɛ: ‘Lasaro awu.’” (Yohane 11:11-14) Yesu san de Lasaro nkwa maa no bio de no maa n’abusuafo. Akyɛde kɛse paa na Yesu de maa saa abusua no!
Yesu wɔ asase so no, nkurɔfo a onyanee wɔn fii awufo mu no kyerɛ sɛ daakye sɛ ɔbɛyɛ Onyankopɔn Ahenni no so hene a, ɔbɛyɛ nea ɛkyɛn saa koraa. * Sɛ Yesu tena soro di asase so hene a, nnipa a wɔadeda wɔ adesamma adamoa mu nyinaa no, obenyan wɔn aba nkwa mu bio. Ɛno nti na ɔkae sɛ: “Mene owusɔre” no. Wuhu sɛ wo ho nnipa a wɔawuwu asɔre aba nkwa mu bio a, hwɛ sɛnea w’ani begye! Awufo a wɔbɛsɔre aba no nso ɛ? Wɔn nso ani begye papaapa!
Wuhu sɛ wo ho nnipa a wɔawuwu asɔre aba nkwa mu bio a, hwɛ sɛnea w’ani begye!
GYIDI BƐMA YƐANYA DAA NKWA
Yesu ka kyerɛɛ Marta sɛ: “Obiara a onya me mu gyidi no, sɛ owu mpo a, ɔbɛba nkwa mu; na obiara a ɔte ase a onya me mu gyidi no renwu da.” (Yohane 11:25, 26) Wɔn a Yesu benyan wɔn wɔ ne mfirihyia apem ahenni no mu no, sɛ wonya ne mu gyidi a edi mu nko ara de a, wobetumi atena ase daa.
“Obiara a onya me mu gyidi no, sɛ owu mpo a, ɔbɛba nkwa mu.”
Bere a Yesu kaa saa nsɛm a ɛka koma no wiei no, obisaa Marta sɛ: “‘Wugye eyi di?’ Ɔka kyerɛɛ no sɛ: ‘Yiw, Awurade; migye di sɛ wone Kristo, Onyankopɔn Ba . . . no.’” (Yohane 11:26, 27) Wo nso ɛ? Wopɛ sɛ wunya owusɔre no mu anidaso te sɛ Marta? Ade a edi kan a ehia sɛ woyɛ ne sɛ wubesua ade ahu nea Onyankopɔn abɔ ne tirim sɛ ɔbɛyɛ ama adesamma. (Yohane 17:3; 1 Timoteo 2:4) Saa adesua no bɛma woanya gyidi. Adɛn nti na womma Yehowa Adansefo mmɛkyerɛ wo nea Bible kyerɛkyerɛ wɔ saa asɛm yi ho? Wɔn ani begye ho sɛ wɔne wo bɛbɔ owusɔre anidaso a ɛyɛ anigye no ho nkɔmmɔ. ▪
^ nky. 2 Hwɛ asɛm a ɛwɔ nhoma yi kratafa 6 a wɔato din “Nnipa Wu a na Ɛnsae!”
^ nky. 9 Owusɔre ho bɔhyɛ a ɛwɔ Bible mu no, wopɛ ho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 7. Yehowa Adansefo na wotintimii. Wubehu nso wɔ www.jw.org.


c: text/html

text:
ASƐM A ƐDA SO
Adebɔ Ho Nokwasɛm
AMANSAN yi mfiase ho asɛm a ɛwɔ Bible mu no, nnipa mpempem pii ate anaa wɔakenkan ho asɛm. Wɔkyerɛw too hɔ mfe 3,500 ni, na asɛm a ɛde fi ase ne sɛ: “Mfiase no Onyankopɔn bɔɔ ɔsoro ne asase.”
Nnipa bi adwene ne sɛ nna nsia paa na Onyankopɔn de bɔɔ adeɛ. Saa nkurɔfo no ne asɔfo akyinkyim adebɔ ho asɛm a ɛwɔ Bible mu no ayɛ no anansesɛm bebree, na nnipa pii nnim sɛ nea wɔayɛ no ne Bible nhyia koraa. Nsɛm a wɔkeka no ne nyansahu nso nhyia. Ɛwom sɛ saa anansesɛm no nni Bible mu, nanso ama nnipa bebree nnye nea Bible ka no ntom; wobu no sɛ ɛyɛ bɔsrɛmka.
Nnipa pii nnim adebɔ ho nokwasɛm a ɛwɔ Bible mu no. Ɛyɛ awerɛho, efisɛ amansan yi mfiase ho asɛm a ɛwɔ Bible mu no, ntease wom na ɛtɔ asom. Nea ɛyɛ dɛ wɔ ho koraa ne sɛ, ɛne nyansahu hyia. Ampa, sɛ wuhu adebɔ ho nokwasɛm a ɛwɔ Bible mu no a, ɛbɛyɛ wo dɛ kwa!
ƆBƆADEƐ NO HO NOKWASƐM
Sɛ yɛhwɛ nea Bible ka fa adebɔ ho a, yehu sɛ ne nyinaa gyina asɛm baako pɛ so. Ɛne sɛ, Ade nyinaa so Tumfoɔ Nyankopɔn Pumpuni bi na ɔbɔɔ nneɛma nyinaa. Ɔne hwan, na ɔte sɛn? Bible ma yehu sɛ ɔnte sɛ abosom ne anyame a nkurɔfo som wɔn no. Ɔno na ɔbɔɔ nneɛma nyinaa, nanso nnipa dodow no ara nnim no ahe biara.
Onyankopɔn yɛ obi a ɔwɔ hɔ ankasa. Ɔnyɛ mframa bi a ɔnenam baabiara kɛkɛ. Ɔwɔ adwene, ɔwɔ atenka na ɔwɔ botae nso.
Onyankopɔn nyansa ne ne tumi nni ano. Ɛno nti na wabɔ nneɛma pii a ɛboro yɛn ntease so no, ɛnkanka nneɛma a nkwa wom.
Onyankopɔn na ɔbɔɔ nneɛma a yehu nyinaa. Ne saa nti ɛrentumi mma sɛ nneɛma a ɔno ankasa bɔe no bi na obi de bɔɔ no. Mmom, ɔyɛ honhom; yentumi nhu no.
Onyankopɔn te hɔ daa; onni mfiase nni awiei. Ɛnyɛ obiara na ɔbɔɔ no.
Onyankopɔn wɔ din, na edin no wɔ Bible mu mpempem pii. Ne din ne Yehowa.
Yehowa Nyankopɔn dɔ nnipa, na ɔdwene wɔn ho.
MFE SƐN NA ONYANKOPƆN DE BƆƆ ADEƐ?
Bible ka sɛ Onyankopɔn “bɔɔ ɔsoro ne asase.” Saa asɛm no, ɔkaa no traa; ɛnkyerɛ mfe dodow a ɔde bɔɔ adeɛ, ne kwan a ɔfaa so bɔɔ nneɛma. Ɛnneɛ asɛm a ebinom ka sɛ Onyankopɔn de nna nsia paa na ɛbɔɔ adeɛ no nso ɛ? Adebɔ ho asɛm a ɛwɔ Bible mu a wɔnte ase nti na wɔka saa. Nyansahufo mpo nnye saa asɛm no ntom. Enti yɛnhwɛ nea Bible no ankasa ka.
Nkurɔfo a wɔka sɛ nna nsia paa na Onyankopɔn de bɔɔ adeɛ no, Bible ne wɔn nyɛ adwene koraa
Nkurɔfo a wɔka sɛ nna nsia paa na Onyankopɔn de bɔɔ adeɛ no, Bible ne wɔn nyɛ adwene koraa.
Sɛ Bible ka “ɛda” a, etumi kyerɛ mmere bebree. Ɛtɔ da a, ɛnkyerɛ bere no tenten. Wei ho nhwɛso ne adebɔ ho asɛm a ɛwɔ Genesis nhoma no mu no.
Wohwɛ Bible mu a, ebetumi aba sɛ nna nsia no biara tenten yɛ mfe apem.
Bere a adebɔ da a edi kan no refi ase no, na Onyankopɔn abɔ amansan yi dada; na asase yi wɔ hɔ a hwee nni so.
Ɛda adi sɛ nna nsia a Yehowa Nyankopɔn de bɔɔ adeɛ no yɛ bere tenten bi a ɔde siesiee asase no so maa nnipa.
Adebɔ ho asɛm a ɛwɔ Bible mu no, ɛne mfe a nyansahufo kyerɛ sɛ amansan yi adi no hyia.
ADANNANDI—ƐNO NA ONYANKOPƆN NAM SO BƆƆ ADEƐ?
Nnipa a wɔnnye Bible nni no, nea wɔka ne sɛ nneɛma bi a nkwa nnim na ɛdanedanee maa nkwa bae. Wɔfa no sɛ, nneɛma a nkwa nnim no danedane bɛyɛɛ aboa ketewa bi. Nkakrankakra na aboa no nso dane bɛyɛɛ nnipa ne mmoa pepeankama a ɛwɔ hɔ yi. Nea wɔpɛ sɛ wɔkyerɛ araa ne sɛ onipa dasani fi saa aboa ketewa no mu.
Wɔn a wɔseɛ sɛ wɔgye di sɛ Bible yɛ Onyankopɔn asɛm no, wɔn nso wɔgye di sɛ onipa fi aboa mu. Wɔgye di sɛ Onyankopɔn bɔɔ aboa ketewa bi too asase so, ɛnna ɔhwɛ maa aboa no danedane bɛyɛɛ onipa. Nanso ɛnyɛ saa na Bible kyerɛkyerɛ.
Adebɔ ho asɛm a ɛwɔ Bible mu no, ɛne asɛm a nyansahufo ka sɛ awoɔ ama yɛanya mmoa ne nnipa ahorow ahorow no hyia
Bible kyerɛ sɛ Yehowa Nyankopɔn na ɛbɔɔ nnua ne mmoa; ɔno ara na ɔbɔɔ barima ne ɔbaa a bɔne biara nni wɔn ho. Ná wɔtumi de wɔn adwene yɛ adwuma, na na wɔwɔ ɔdɔ, nyansa ne atɛntrenee.
Mmoa ne nnua a Onyankopɔn bɔe no, yehu sɛ awoɔ ama yɛanya n’ahorow ahorow. Ɛno nti na nipa tuntum wo nipa kɔkɔɔ na kɔkɔɔ wo tuntum. Nanso nnipa da so yɛ nnipa, na mmoa yɛ mmoa.
Adebɔ ho asɛm a ɛwɔ Bible mu no, ɛne asɛm a nyansahufo ka sɛ awoɔ ama yɛanya mmoa ne nnipa ahorow ahorow no hyia.
ABƆDEƐ MA YEHU ƆBƆADEƐ NO
Bɛyɛ afe 1850 mu hɔ baabi, Britainni nyansahufo Alfred Russel Wallace ne Charles Darwin yɛɛ adwene sɛ mmoa na ɛdanedane bɛyɛɛ nnipa. Nanso ɔno Wallace korɔ yi ara kae sɛ: “Obiara a ɔwɔ ani a ehu adeɛ na adwene da ne tirim no, sɛ ɔhwɛ nkwaboaa ketekete, mogya, asase ne amansan yi nyinaa a, . . . obehu sɛ onyansafo bi paa na ɔhyɛɛ da hyehyɛɛ biribiara.”
Bɛyɛ mfe mpem mmienu ansa na Wallace reba wiase no, na Bible aka ato hɔ dadaada sɛ: “[Onyankopɔn] su horow a wonhu no ada adi pefee fi wiase bɔ so, efisɛ wɔnam nneɛma a wayɛ so na ehu, ɛno ne ne daa tumi ne ne Nyamesu.” (Romafo 1:20) Ɛwom ara a, gye bere na dwene ho hwɛ sɛnea abɔdeɛ yɛ nwonwa. Hwɛ nsensan baako pɛ mpo na hwɛ nsoromma mpempem a egu wim. Enti sɛ wogyene w’ani hwɛ abɔdeɛ a, wutumi hu sɛ ɔbɔadeɛ bi wɔ hɔ.
Nanso ebia wubebisa sɛ, ‘Sɛ ɔdɔ Nyankopɔn bi na ɔbɔɔ nneɛma nyinaa a, adɛn nti na ɔhwɛ ma yehu amane? N’abɔdeɛ a yɛwɔ asase so no, wato yɛn atwene anaa? Anidaso bɛn na yɛwɔ?’ Nokwasɛm pii nso wɔ Bible mu, nanso nyansahufo ne asɔfo akyinkyim no ama ɛso akata. Yehowa Adansefo na wɔyɛɛ nwoma yi. Wɔn ani begye sɛ wɔbɛboa wo ama woahu nokware turodoo a ɛwɔ Bible mu. Wɔbɛma woahu Ɔbɔadeɛ no yiye ne nea daakye ɔbɛyɛ ama nnipa.

robotstxt: allowed

filter: keep


text:
ASƐM A ƐDA SO | DƐN NA ƐKYERƐ SƐ ASI OBI YIYE?
Nea Ɛbɛma Asi Wo Yiye
Bible ma yɛhu nea ɛbɛma asi yɛn yiye. Ɛnkyerɛ sɛ nnipa kakraa bi na ɛbɛsi wɔn yiye. Ɛsan ma yɛhu sɛ, ɛnyɛ sɛ woka sɛ ɛbɛsi wo yiye a, na asi wo yiye. Nkurɔfo de saa asɛm no daadaa nkwadaa, na ɛtaa ma nnipa nsa si fam.
Nokware a ɛwɔ mu ne sɛ ɛbɛtumi asi obiara yiye; nanso ɛgye mmɔdenbɔ. Wo deɛ, hwɛ Bible mu nsɛm a ɛdidi so yi.
NEA BIBLE KA:
“Nea ɔpɛ dwetɛ no, dwetɛ mmee no, na nea ɔpɛ adedodow nso, ahonyade mmee no.”
—Ɔsɛnkafo 5:10.
ƐKYERƐ SƐN? Sɛ obi pere nya wiase agyapadeɛ nyinaa mpo a, biribiara nni hɔ a ɛkyerɛ sɛ n’ani bɛgye. Nokwasɛm ne sɛ ɛgya no adwennwene mmom. Ɔbenfo bi a yɛfrɛ no Jean M. Twenge kyerɛwee sɛ: “Wɔn a wɔn adwene nyinaa yɛ sika-sika no, ɛtaa gya wɔn adwennwene ne kɔdaanna. Nanso wɔn a wɔnya nnipa ho adaagye no, ɛntaa nto wɔn saa.” (Generation Me) Ɔsan kae sɛ: “Nhwehwɛmufo ahu sɛ sika ntumi ntɔ anigye. Wonya sika du mpɛnpɛnso bi a, ɛnyɛ sika no na ɛma wo ho tɔ wo.”
NEA WOBƐTUMI AYƐ. Fa biribi a mfaso wɔ so sen sika ne ahonyade si w’ani so. Yesu kae sɛ: ‘Momma mo ani nna hɔ na monhwɛ yiye wɔ anibere biara ho, efisɛ sɛ onipa nya ma ɛbu so mpo a, ɛnyɛ nneɛma a ɔwɔ no mu na ne nkwa fi.’
—Luka 12:15.
NEA BIBLE KA:
“Ahantan di ɔsɛe anim, na ahomaso honhom di asehwe anim.”—Mmebusɛm 16:18.
ƐKYERƐ SƐN? Sɛ woma ahantan ne ahomaso di w’anim a, ɛrensi wo yiye. Nhoma bi ka sɛ, “adwuma wuranom a wɔbrɛ wɔn ho ase, wɔn a wɔntu wɔn ho na wɔte asɛm ase no,” wɔn na wɔn adwuma gyina. “Wɔn a ahomaso ne ahantan reku wɔn no, wɔn adwuma taa gu na ɛnkɔ nkan.” (Good to Great) Asɛm yi, aba a ɛwom ne sɛn? Sɛ wobu wo ho dodo a, ɛntaa nsi wo yiye.
NEA WOBƐTUMI AYƐ. Nhwehwɛ anuonyam, mmom brɛ wo ho ase. Bible se: “Sɛ obi bu ne ho sɛ ɔyɛ obi na ɔnyɛ hwee a, na ɔredaadaa ne ho.” Sɛ obi daadaa ne ho a, kae hu sɛ ɛrensi no yiye koraa!
—Galatifo 6:3.
NEA BIBLE KA:
‘Biribi pa bi nni hɔ mma onipa sɛ ɔbɛdidi na wanom na wama ne kra ahu adepa, ne brɛ mu.’
—Ɔsɛnkafo 2:24.
ƐKYERƐ SƐN? Sɛ woyɛ nsi w’adwuma ho a, nea ɛtaa ba ne sɛ w’ani bɛgye adwuma no ho paa. Ɔbenfo bi a yɛfrɛ no Madeline Levine kaa wɔ ne nhoma bi mu sɛ: “Wonim biribi yɛ a, ɛnna wotumi yɛ no yiye. Sɛ wobɛhu biribi yɛ a, ɛgye animia ne mmɔdenbɔ.” (Teach Your Children Well) Wei kyerɛ sɛ, woreyɛ biribi na ɛgye gu mpo a, womma w’abam mmu; wobɛpere akɔ w’anim.
NEA WOBƐTUMI AYƐ. Yere wo ho ma wo ho nkokwaw wɔ w’adwuma mu; wohyia akwanside a, ɛnte nna. Sɛ wowɔ mma, na sɛ wɔhyia ɔhaw bi a, ɛyɛ a ma wɔn ankasa nni ho dwuma. (Hwɛ wɔn mfie ne nea wɔbɛtumi ayɛ ansa na woasi saa gyinae no) Ɛnyɛ ɔhaw biara na ɛsɛ sɛ wopere wo ho twitwa gye wɔn. Mmofra wɔ hɔ yi, woboa wɔn ma wɔbɛyɛ mpanyin pa a, ɛma wɔn ani sene; ɛno ma wɔn koma tɔ wɔn yam.
NEA BIBLE KA:
“Ɔkraman a ɔte ase ye sen gyata a wawu.”
—Ɔsɛnkafo 9:4.
ƐKYERƐ SƐN? Woyɛ adwuma a, ɛnyɛ dɛn ara a ɛbɛgye wo bere, nanso ɛnsɛ sɛ ɛgye wo bere nyinaa. Sɛ wonya dibea sɛn koraa wɔ adwumam na w’apɔwmuden nyɛ papa, na wo yere ne wo mma mmu wo a, enti wobɛtumi aka paa sɛ asi so yiye? Wɔn a asi wɔn yiye paa wɔ asetenam no, wɔnya bere ma wɔn adwuma, wɔn apɔwmuden, ne wɔn abusua. Yɛbɛka a, wɔde biribiara to nea ɛda.
NEA WOBƐTUMI AYƐ. Hwɛ wo ho so yiye. Gye bere home yiye. Sɛ obi ma n’adwene nyinaa yɛ adwuma-adwuma, na n’apɔwmuden, n’abusua, ne ne nnamfo ho nhia no a, yɛrentumi nka sɛ asi no yiye.
NEA BIBLE KA:
“Anigye ne wɔn a wonim wɔn honhom mu ahiade.”
—Mateo 5:3.
ƐKYERƐ SƐN? Sɛ obi sua Bible na ɔde nea ɔsua no bɔ ne bra a, na wasi yiyeyɛ kwan so ara no no. Nokwasɛm ni, Yehowa Adansefo mpempem pii ahu sɛ Onyankopɔn som a wɔde di kan wɔn abrabɔ mu nti, wɔnni wiase ahonyade akyi nhaw wɔn ho mma ɛnnya wɔn adwennwene ne tipae.
—Mateo 6:31-33.
NEA WOBƐTUMI AYƐ. Sua Bible na hu nea woyɛ a, ɛbɛsi wo yiye paa. Sɛ wopɛ sɛ wohu pii ka ho a, hwehwɛ Yehowa Adansefo a wɔwɔ baabi a wote no, anaa kɔ Intanɛt so wɔ www.jw.org/tw.


text:
Wotuu Wɔn Ho Mae Koraa
—Wɔ Afrika Atɔe
PASCAL fi Côte d’Ivoire, na baabi a wɔtetee no deɛ, ohia nko ara. Enti na ɔpɛ sɛ odi yiye daakye. Ná ɔbɔ akuturuku nanso na ɛyɛ mfikyiri-mfikyiri deɛ no bi. Enti ɛyɛ a na odwen ho sɛ, ‘Ɛhe koraa na mekɔ a, megye din wɔ akuturukubɔ mu na manya sika?’ Bere a odii bɛyɛ mfe 25 no, ohui sɛ ɛsɛ sɛ ɔde n’ani kyerɛ Europa. Nanso na onni nkrataa biara a ɔde bɛkɔ, enti na ɛsɛ sɛ ɔfa kwatikwan so kɔ.
Afe 1998, bere a Pascal dii mfe 27 no, ofii n’akwantu no ase. Ofi Côte d’Ivoire besii Ghana, na otwaam kɔɔ Togo faa hɔ kosii Benin, na afei okoduu Niger kurow bi a wɔfrɛ no Birni Nkonni. Efi ha rekɔ deɛ, na akwantu no yɛ hu papaapa. Ná ɔbɛforo lɔre atwa Sahara anhweatam no akɔ atifi fam akodu Mediterranea Po no ho. Afei ɔbɛfa hyɛmma atwa po no akɔ Europa. Saa na na wabɔ ne tirim pɔw, nanso nneɛma abien bi sii wɔ Niger maa ne nsusuwii kaa ne tirim.
Nea edi kan, ne ho sika sae. Nea ɛto so abien, ohyiaa ɔkwampaefo bi a ɔde Noé, na ɔne no fii ase suaa Bible. Nea osuae no kaa ne koma paa ma enti nea esi n’ani so wɔ abrabɔ mu sesae; ɔde honhom fam nneɛma sii honam fam de anan. Pascal bɔɔ asu December 1999. N’ani sɔɔ nea Yehowa yɛ maa no no. Enti afe 2001 mu no, ofii akwampae adwuma ase wɔ Niger. Saa ɔman no ara mu na osuaa nokware no. Ɔte nka sɛn wɔ ne som adwuma ho? Ɔkae sɛ, “Afei paa na me koma atɔ me yam wɔ asetenam!”
WONYAA AKOMATƆYAM WƆ AFRIKA
Nnipa pii ahu sɛ, sɛ wobenya akomatɔyam paa wɔ asetenam a, ɛsɛ sɛ wotu wɔn ho ma yɛ pii wɔ ɔsom adwuma no mu sɛnea Pascal yɛe no. Eyi nti ebinom atu afi Europa kɔ Afrika, na wɔreka asɛm no wɔ baabi a adawurubɔfo nnɔɔso. Nokwasɛm ne sɛ, Adansefo bɛyɛ 65 fi Europa akɔtena Afrika Atɔe reka asɛmpa no wɔ Benin, Burkina Faso, Niger, ne Togo. * Adansefo yi adi fi mfe 17 kosi mfe 70. Dɛn na ɛkaa wɔn ma wɔde nneɛma bɔɔ afɔre saa? Dɛn na afi mu aba?
Anne-Rakel a ofi Denmark kae sɛ: “Ná m’awofo yɛ asɛmpatrɛwfo wɔ Senegal. Daa na wɔka asɛmpatrɛw adwuma no ho asɛmpa, na wɔreka a, mihu sɛ wɔn ani gye ho paa. Eyi nyinaa nti na mepɛ sɛ midi wɔn anammɔn akyi.” Bɛyɛ mfe 15 ni na Anne-Rakel tu kɔtenaa Togo; saa bere no na wadi mfe 20 ne kakra. Ɔwɔ mum kasa asafo bi mu. Gyinae a osii no kaa afoforo sɛn? Ɔkae sɛ: “Akyiri yi me nuabea ketewa ne me nuabarima dii m’akyi baa Togo.”
Aurele fi France; ɔyɛ barima warefo a wadi mfe 70. Ɔkae sɛ: “Mfe anum ni a mekɔɔ pɛnhyen. Ná mewɔ nneɛma abien a metumi ayɛ mu biako
Clodomir ne ne yere Lysiane tu fii France kɔɔ Benin. Wɔanya mfe 16 wɔ hɔ. Mfiase no na wɔfe wɔn abusuafo ne wɔn nnamfo paa wɔ France. Sɛ wɔhwɛ Benin asetena a, na wosuro sɛ anhwɛ a na wɔantumi antena hɔ. Nanso sɛɛ na eyi nyɛ ɔhaw koraa; wɔn ani gyei ankasa. Clodomir kae sɛ: “Mfe 16 a yɛadi wɔ ha no, anyɛ yiye koraa no afe biara yetumi boa onipa biako ma obegye nokware no.”
Sébastien ne Johanna yɛ awarefo a wofi France; wotu kɔɔ Benin wɔ 2010 mu. Sébastien kae sɛ, “Adwuma pii wɔ asafo no mu. Adwuma a yɛreyɛ wɔ ha no te sɛ nea yɛrefa ntetee soronko bi mu.” Sɛ wɔkɔ asɛnka a, sɛn na nkurɔfo gye asɛmpa no? Johanna kae sɛ: “Nkurɔfo rehwehwɛ nokware no denneennen. Sɛ yɛnam yɛn baabi koraa a, wobɛhwɛ na nkurɔfo aba yɛn nkyɛn rebebisa yɛn Bible mu asɛm anaa yɛn nhoma no bi.” Benin a wɔkɔe no aboa wɔn aware sɛn? Sébastien kae sɛ: “Ama yɛn aware asɔ paa. Nea ɛma m’ani gye koraa ne sɛ me ne me yere kɔ asɛnka da mũ nyinaa.”
Eric ne ne yere Katy yɛ akwampaefo wɔ Benin atifi fam. Ɛhɔ deɛ nnipa nnɔɔso. Bɛyɛ mfe du a atwam no na wɔwɔ France. Saa bere no wofii ase kenkan nsɛm a ɛfa baabi a wohia mmoa ho, na wɔne bere nyinaa asomfo nso bɔɔ ho nkɔmmɔ. Eyi maa wɔn kɔn dɔe sɛ wobetu akɔ amannɔne akɔboa. Enti afe 2005 no, wobuu wɔn kɛtɛ mu. Nokwasɛm ni, nkɔso baa ntɛmntɛm ma ɛyɛɛ wɔn nwonwa. Eric kae sɛ: “Yɛwɔ kuw bi mu wɔ Tanguiéta kurow mu. Mfe abien a atwam no na yɛyɛ adawurubɔfo 9, nanso seesei yɛadu 30. Yɛkɔ adesua Kwasida a, nnipa bɛyɛ 50 kosi 80 na ɛba. Sɛ mehwɛ nkɔso a aba a, m’ani gye araa ma minhu nea menyɛ mpo.”
SƐNEA WUBEDI NSƐNNENNEN SO
Nsɛnnennen bɛn na wɔn a wotu kɔ aman foforo so no hyia? Benjamin adi mfe 33; ne nuabea ne Anne-Rakel. Afe 2000 mu no, ohyiaa ɔsɛmpatrɛwfo bi a na ofi Togo aba Denmark. Benjamin kae sɛ: “Meka kyerɛɛ ɔsɛmpatrɛwfo no sɛ mepɛ sɛ meyɛ akwampae adwuma. Ɔsɛmpatrɛwfo no kae sɛ: ‘Wunim, wubetumi ayɛ akwampae adwuma no wɔ Togo.’” Benjamin dwenee asɛm no ho. Ɔkae sɛ: “Saa bere no na minnyaa mfe 20 mpo, nanso na me nuanom mmea baanu adi kan dedaw wɔ Togo resom wɔ hɔ. Enti na ɛnyɛ den koraa sɛ metu akɔ hɔ.” Nanso bere a Benjamin kɔe no, ohyiaa nsɛnnennen. Ɔkae sɛ: “Ná mente French kasa biako mpo. Asram asia a edi kan no de na minhu so koraa, na mintumi ne obiara mmɔ nkɔmmɔ.” Nanso nkakrankakra ɔtee kasa no. Seesei Benjamin som wɔ Benin Betel. Ɔboa ma wɔde nhoma kɔma asafo ahorow, na ɔboa kɔmputa dwumadibea nso.
Eric ne Katy a yɛaka wɔn ho asɛm dedaw no dii kan kaa asɛm no kyerɛɛ ahɔho bi a wɔabɛtena France ansa na wɔretu akɔ Benin. Nanso ɛsono Afrika Atɔe koraa. Adɛn ntia? Katy kae sɛ: “Mfiase no na ɛyɛ den sɛ yebenya baabi pa atena. Na nsu ne anyinam ahoɔden nni fie a yɛte mu no mu. Yɛtenaa eyi mu asram pii.” Eric ka too so sɛ: “Ná nkurɔfo a wɔwɔ mpɔtam hɔ bɔ nnwom tuatua yɛn aso kosi anadwo dasum. Ná ɛsɛ sɛ yenya nneɛma a ɛte saa ho koma na yɛtena mu saa ara.” Wɔkae sɛ: “Nkurɔfo a wɔwɔ asasesin no mu nhyɛɛ da ntee asɛmpa no ho hwee, na sɛ yɛhwɛ anigye a yenya wɔ hɔ a yɛnkae yɛn haw mpo.”
Michel ne Marie-Agnès yɛ awarefo a wofi France; wɔrekeka kɔ mfe 60. Bɛyɛ mfe anum ni na wotuu kɔɔ Benin. Mfiase no egyaw wɔn adwennwene. Michel kae sɛ na ebinom susuw sɛ gyinae a wɔasi no yɛ hu. “Efisɛ na akɔyɛ te sɛ nea obi asa hama wɔ wim de yɛn atena wheelbarrow mu nam so. Sɛ woanhu sɛ Yehowa na ɔrepia wheelbarrow no a, ehu betumi aka wo paa. Enti yegyaee yɛn ho hyɛɛ Yehowa nsa tu kɔe.”
AHOBOA A WOBƐYƐ
Wɔn a wɔakɔboa wɔ ɔman foforo so no ahu sɛ, sɛ obi pɛ sɛ ɔkɔ bi a, ehia sɛ otu saa anammɔn yi: Toto nneɛma yiye. Siesie wo ho sɛ nea wobɛkɔ akɔto biara, wubemia w’ani atena mu. Hwɛ wo sika yiye; nni mmoro nea wɔatwa ato hɔ. Fa wo ho to Yehowa so.
Sébastien a yɛadi kan aka n’asɛm no kae sɛ: “Ansa na me ne Johanna retu akɔ no, yesiee sika mfe abien. Nea ɛte ne sɛ na yɛnyɛ atotɔatotɔ, na na yɛnsɛe sika pii wɔ anigyede ho.” Afe biara wɔde asram kakra kɔyɛ adwuma wɔ Europa pɛ sika kakra na wɔde asram a aka no akɔyɛ akwampae adwuma no wɔ Benin. Eyi na aboa wɔn ma wɔakɔ so ayɛ adwuma no.
Anuanom mmea asigyafo bɛyɛ 20 na wɔatu aba Afrika Atɔe fam. Wɔn mu biako ne Marie-Thérèse. Ná ɔka bɔs wɔ France, nanso 2006 mu no ɔsrɛɛ kwan afe biako wɔ adwumam de kɔɔ Niger kɔyɛɛ akwampae adwuma no wɔ hɔ. Ɔkɔɔ hɔ no na ohui sɛ afei na wanya ne koma so adwuma. Marie-Thérèse kae sɛ: “Bere a mesan baa France no, meka kyerɛɛ m’adwumawura sɛ mepɛ sɛ mesesa ɛbere a mede yɛ adwuma, na ɔpenee so. Enti efi saa bere no, May kosi August biara mekɔka bɔs wɔ France a, na maba Niger abɛyɛ akwampae adwuma fi September akosi April.”
Wɔn a ‘wɔhwehwɛ ahenni no kan’ betumi anya awerɛhyem sɛ Yehowa de ‘nneɛma a aka a wohia bɛma wɔn.’ (Mat. 6:33) Ma yɛmfa Saphira a ofi France asɛm no nyɛ nhwɛso. Ɔyɛ onuawa kwampaefo sigyani a ɔwɔ Benin. Seesei ɔrekeka kɔ mfe 30. Afe 2011, ɔkɔɔ France sɛ ɔrekɔpɛ adwuma ayɛ apɛ sika kakra asan akɔ Afrika akotwa afe biako. Eyi ne nea ɛto so asia a na ɔrekɔ Afrika. Saphira kae sɛ: “Ná ɛyɛ Fida, na na ɛno ne ɛda a etwa to a wɔde ama me wɔ adwumam. Nanso na aka me dadu na mede anya sika a mihia. Mereka yi na aka me nnawɔtwe abien pɛ wɔ France, enti mede asɛm no too Yehowa anim. Ankyɛ koraa na adwuma bi frɛɛ me sɛ wɔrepɛ obi ma wahyɛ obi anan nnawɔtwe abien.” Dwoda dui no, Saphira kɔɔ adwumam hɔ sɛ ɔrekohyia nea ɔrekosi n’anan no ma wɔakyerɛ no adwuma no ani so. Ɔkɔe no anikasɛm bi sii. Ɔkae sɛ: “Sɛɛ na ɛyɛ onuawa kwampaefo bi a ɔrepɛ dadu akɔ Akwampaefo Ɔsom Sukuu! Ná n’adwumawura aka akyerɛ no sɛ, sɛ wannya obi anhyɛ n’anan a, ɔremma ɔnkɔ. Enti na ɔno nso de asɛm no ato Yehowa anim sɛnea meyɛe no ara.”
ƐMA AKOMATƆYAM ANKASA
Anuanom mmarima ne mmea bi aba Afrika Atɔe fam reka asɛm no. Wɔatena hɔ mfe pii na wɔde hɔ ayɛ wɔn kurom. Ebinom nso abetwa mfe kakra asan kɔ wɔn kurom. Nanso nnɛ ne nnɛ nyinaa mpo, wɔn a wɔabɛsom wɔ Afrika asan kɔ no twa so aba pa. Wɔahu sɛ ade a ɛma akomatɔyam paa ne sɛ obi betu ne ho asom Yehowa.
^ nky. 6 Benin baa dwumadibea no na ɛhwɛ aman anan no nyinaa dwumadi so. French kasa na wɔka wɔ saa aman no mu.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yosua 7:1-26
7 Bere a wɔkae sɛ Israelfo nsɛe abusude biara no, wɔanni nokware, efisɛ Sera a ofi Yuda abusuakuw mu no ba Sabdi ba Karmi ba Akan+ faa nneɛma a wɔkae sɛ wɔnsɛe no+ no bi. Na Yehowa bo fuw Israelfo no denneennen.+2 Afei Yosua somaa mmarima fii Yeriko sɛ wɔnkɔ Ai+ a ɛbɛn Bet-Awen+ wɔ Betel+ apuei fam, na ɔka kyerɛɛ wɔn sɛ: “Munwia mo ho nkɔhwɛ sɛnea asase no te.” Enti mmarima no kɔhwɛe sɛnea Ai te.+3 Wɔbae no, wɔka kyerɛɛ Yosua sɛ: “Enhia sɛ woma ɔman yi nyinaa foro kɔ hɔ. Ma mmarima bɛyɛ mpem abien anaa mpem abiɛsa pɛ nkɔ Ai so. Nhaw ɔman no nyinaa sɛ wɔnkɔ hɔ, efisɛ wosua.”4 Enti mmarima bɛyɛ mpem abiɛsa kɔɔ hɔ, nanso woguan fii Ai mmarima no anim.+5 Na Ai mmarima no kunkum wɔn mu bɛyɛ aduasa asia, na wɔtaa+ wɔn fii kurow no ano kosii Sebarim, na bere a wɔresian nyinaa na wɔrekunkum wɔn. Eyi maa nnipa no koma nanee na ɛyɛe sɛ nsu.+6 Yosua huu nea asi no, osuan n’atade mu na ɔde n’anim butuw fam+ wɔ Yehowa adaka no anim kosii anwummere, ɔne Israel mpanyimfo no, na wɔde dɔte guu wɔn atifi.+7 Afei Yosua kae sɛ: “Ao Awurade Tumfoɔ Yehowa, dɛn nti na wode ɔman yi atwa Yordan aba ha sɛ wode yɛn rebɛhyɛ Amorifo nsa na wɔasɛe yɛn? Eyi de, sɛ yɛtenaa yɛn baabi wɔ Yordan agya nohoa a, anka eye.+8 Ao Yehowa, Israel na adan n’akyi akyerɛ n’atamfo yi, dɛn bio na metumi aka?9 Hwɛ, Kanaanfo ne asase no so nnipa nyinaa bɛte, na wɔbɛba abetwa yɛn ho ahyia, na wɔatwa yɛn din afi asase so.+ Dɛn na wobɛyɛ de agye wo din kɛse yi?”+10 Ɛnna Yehowa ka kyerɛɛ Yosua sɛ: “Sɔre! Dɛn nti na wode w’anim abutuw fam?11 Israelfo ayɛ bɔne, na wɔabu m’apam+ a mede sii wɔn anim no so. Wɔafa abusude a mekae sɛ wɔnsɛe no no bi,+ wɔawia+ bi, wɔakata so,+ na wɔde akɔka wɔn nneɛma ho.+12 Hwɛ, Israelfo rentumi nnyina wɔn atamfo anim.+ Wɔn akyi na wɔbɛdan akyerɛ wɔn atamfo, efisɛ wɔadan abusude. Enti sɛ moanyi abusude yi amfi mo mfinimfini ansɛe no a, merenni mo akyi.+13 Sɔre! Tew ɔman no ho+ na ka kyerɛ wɔn sɛ, ‘Montew mo ho ɔkyena, na nea Israel Nyankopɔn Yehowa aka ni: “O Israel, abusude bi wɔ wo mfinimfini.+ Sɛ moanyi abusude yi amfi mo mu a, morentumi nnyina mo atamfo anim.14 Na ɔkyena anɔpa mmusuakuw mmusuakuw a ɛwɔ Israel nyinaa mmra mmiako mmiako, na abusuakuw a Yehowa beyi no,+ emu mmusua nso mmra mmiako mmiako. Afei abusua a Yehowa beyi no mu afie mmra mmiako mmiako. Na ofie a Yehowa beyi no mu mmarima nso mmra mmiako mmiako.15 Na nea obeyi no sɛ ɔno na abusude no wɔ ne nkyɛn no, wɔmfa ogya nhyew ɔne nea ɔwɔ nyinaa,+ efisɛ wabu Yehowa apam so+ ayɛ aniwude wɔ Israel.”’”+16 Na Yosua sɔree anɔpahema frɛɛ mmusuakuw a ɛwɔ Israel nyinaa bae mmiako mmiako, na woyii Yuda abusuakuw no.17 Afei ɔmaa Yuda abusuakuw no mu mmusua nyinaa bae mmiako mmiako, na woyii Sera+ abusua no. Na ɔmaa Sera abusua no mu mmarima bae mmiako mmiako, na woyii Sabdi.18 Awiei koraa no ɔmaa ne fie mmarima bae mmiako mmiako, na Sera a ofi Yuda abusuakuw mu no ba Sabdi ba Karmi ba Akan na woyii no.+19 Afei Yosua ka kyerɛɛ Akan sɛ: “Me ba, hyɛ Israel Nyankopɔn Yehowa anuonyam+ na ka wo bɔne kyerɛ no.+ Dɛn na woyɛe? Ka kyerɛ me,+ mfa hwee nsie.”+20 Ɛnna Akan buaa Yosua sɛ: “Nokwasɛm ni, mayɛ Israel Nyankopɔn Yehowa bɔne,+ na nea meyɛe ni:21 Mihuu+ atade fɛfɛ bi a efi Sinar+ ne dwetɛ nnwetɛbona ahanu ne sika kɔkɔɔ a emu duru yɛ nnwetɛbona aduonum wɔ asade no mu, na na m’ani gye ho+ enti mefae.+ Na mede asie fam wɔ me ntamadan mu na sika no hyɛ ase.”+22 Ɛnna Yosua somaa nnipa ntɛm kɔɔ ntamadan no mu, na ampa ara na ɔde sika no ahyɛ nneɛma no ase de asie ne ntamadan mu.23 Enti woyi fii ntamadan no mu de brɛɛ Yosua ne Israelfo no nyinaa, na wɔde beguu Yehowa anim.24 Afei Yosua ne Israelfo nyinaa de Sera ba Akan+ ne dwetɛ ne atade ne sika kɔkɔɔ+ no ne ne mmabarima ne ne mmabea ne n’anantwi ne ne mfurum ne ne nguan ne ne ntamadan ne biribiara a ɔwɔ baa Akor bon+ mu.25 Afei Yosua kae sɛ: “Dɛn nti na wode mmusu aba yɛn so yi?+ Yehowa nso de mmusu bɛba wo so nnɛ.” Ɔkaa saa no, Israelfo nyinaa siw no abo,+ na akyiri yi wɔde ogya hyew wɔn.+ Enti wosiw wɔn abo.26 Na wɔsoaa abo guu no so ma ɛbɛyɛɛ siw kɛse, na ɛwɔ hɔ de besi nnɛ.+ Afei Yehowa bo dwoe.+ Enti wɔtoo hɔ din Akor Bon,+ na wɔfrɛ hɔ saa de besi nnɛ.


text:
KRISTOFO ABRABƆ
Ahenni Nnwom Ma Yenya Akokoduru
Bere a Paulo ne Silas gu afiase no, wɔtoo dwom yii Nyankopɔn ayɛ. (Aso 16:25) Yɛn bere yi so nso, yɛn mfɛfo gyidifo a na wɔwɔ Sachsenhausen nneduaban mu wɔ Nasi Germany too Ahenni nnwom. Bere a wotwaa wɔn asu kɔɔ Siberia nso, wɔtoo Ahenni nnwom. Nhwɛso yi ma yehu sɛ nnwom wɔ tumi paa. Enti sɛ Kristofo rehyia sɔhwɛ a, etumi ma wonya akokoduru.
Ɛrenkyɛ yebenya nnwom nhoma foforo no wɔ kasa pii mu. Yɛato din ‘Momfa Anigye Nto Dwom’ Mma Yehowa. Sɛ yenya yɛn deɛ a, yensua nnwom no wɔ abusua som ase ma emu nsɛm no nka yɛn tirim. (Efe 5:19) Yɛyɛ no saa na sɛ daakye bi yehyia sɔhwɛ a, honhom kronkron no bɛkaakae yɛn. Ahenni nnwom betumi aboa yɛn ama yɛde yɛn adwene asi yɛn anidaso no so. Sɛ yehyia sɔhwɛ a, ebetumi ahyɛ yɛn den ama yɛagyina mu. Sɛ yɛwɔ anigye mu nso a, emu nsɛm no betumi akanyan yɛn ama ‘yɛde anigye ato,’ na ahyɛ yɛn anidaso mu gya. (1Be 15:16; Dw 33:1-3) Enti momma yensua Ahenni nnwom no, na ɛbɛboa yɛn paa!
MONHWƐ VIDEO A YƐATO DIN DWOM A ƐHYƐƐ NNEDUAFO DEN NO. MOHWƐ WIE A, MUMMUA NSƐMMISA YI:
Ɛdɛn na ɛmaa Onua Frost hyehyɛɛ dwom no?
Sɛn na dwom no kanyan anuanom wɔ Sachsenhausen nneduaban no mu?
Mmere bɛn mu saa na Ahenni nnwom betumi ahyɛ wo den?
Ahenni nnwom bɛn na wopɛ sɛ wokyere gu wo tirim?


text:
Bible Nsɛmmisa Ho Mmuae
Dɛn na Yesu bɛyɛ daakye?
Afe 33 Y.B. mu no, Yesu wui, wonyan no fii awufo mu, na ɔkɔɔ soro. Mfe pii akyi no, wɔmaa no tumi sɛ onni ade sɛ Ɔhene. (Daniel 7:13, 14) Daakye, Yesu de tumi a ɔwɔ sɛ Ɔhene no bɛyɛ adwuma. Ɔbɛma asomdwoe aba wiase na obiara renni hia bio.—Kenkan Dwom 72:7, 8, 13.
Ɔhene Yesu bɛpopa bɔne afi asase so
Sɛ Yesu bedi adesamma so hene a, ɔbɛyɛ nneɛma a ɛyɛ nwonwa pii. Ɔde tumi a n’Agya de ama no no bɛyɛ adwuma ama bɔne afi nnipa ho. Obiara bɛtena asase so wɔ anigye mu na obiara mmɔ akwakoraa anaa aberewa na kampɛsɛ wawu.—Kenkan Yohane 5:26-29; 1 Korintofo 15:25, 26.
Dɛn na Yesu reyɛ seesei?
Ɛnnɛ, Yesu rekyerɛ asɛnka adwuma a n’asuafo anokwafo reyɛ no wiase nyinaa no kwan. Wɔkɔ nkurɔfo afie mu kɔkyerɛkyerɛ wɔn nea Bible ka fa Onyankopɔn Ahenni ho. Yesu kae sɛ adwuma a n’asuafo bɛyɛ no, ɔbɛtaa wɔn akyi akosi sɛ Onyankopɔn Ahenni beyi nnipa aban nyinaa afi hɔ.—Kenkan Mateo 24:14; 28:19, 20.
Yesu nam nokware Kristofo asafo no so rekyerɛkyerɛ nkurɔfo na ama wɔn bra asi wɔn yiye. Ɔbɛkɔ so akyerɛkyerɛ wɔn akosi sɛ wiase nhyehyɛe yi bɛkɔ n’awiei. Afei ɔde wɔn bɛkɔ wiase foforo a Onyankopɔn ahyɛ ho bɔ no mu.—Kenkan 2 Petro 3:7, 13; Adiyisɛm 7:17.


text:
Aku Sika
Aku Sika (The golden Aku)[edit]
Ense se nseo, Ense se sowao :
Tete mere bi na כbofoכ bi ne ne yere te akuraa fefeefe bi ase. Na wכn wo biribiara a wכn hia. Nanso na wכn nni ɛba ɛno nti, nna wɔn aningye koraa.
Wɔn mpaee a wɔnbכ ne se Nyame bɛma wכn eba baa. Mfie beberee bɛtwaamu na wɔnnya ɛba. Ɛno nti anɔpa, awia, anyumerɛ ne anadwo nyinaa na wɔn mpaee a ne se wɔbenya ɛba.
Saa asem yi haa כbofoכ ne ne yere pii, ɛnkenka כbaa no efiri se na emaa wכn wכ akuraa no ase no sere no di no ho fe se כye bonini anaa se כyɛ bayifoכ.
Eduru mmere bi na se כrekכ nsuo mpo a na nkwadaa eretoto aboכ bo no, huru no sɛ כyɛ bayifoɔ. Na n'asem yɛ ne kunu no mɔbɔ enso na ɔnnim ekwan biara a כbefa so aboa ne yere no.
Da koro bi dee ɔbaa yi nyinsɛneɛ. Ɔbaa yi ne ne kunu anigyee paa. Ɔbɔfoכ yi hyee asee sɛ כreboaboa ne ho ape aduane ne enam agu hɔ akɔsi se ne yere no bɛwoכ. Eno nti ɔkככ ɔhayo na ɔnyaa enam beberee, כtwe, adowa, akrantee ɛne adwene.
Ɔhoo enam no de guu apata so twenee abכfra no. Ɔsan yee afuo duaa bɔdee mankani, mako, nyaadowa ene nnɔbaa a כbaa no bɛhia.
Ankyɛ biara na ne yere no woo כba baa fefeefe. Ne tirinwii te sɛ serekye ahoma kכkככ, na ne honam torokaa fefeefe te sɛ ahahanmono, na na niwa tumtum fɛfɛɛfɛ. Ɔye akodaa wohunu se כbɛhunu nyansa, na ɔde anidasoɔ ne anigyee bɛbre na awofoכ.
Ɔbaa payin a ɔgyee ɔbaatan no awoכ no ho dwirii no ɛmmere a כhunoo abכfra no. Ɛfiri se na ne ho yefɛ yie. Enti ɔteaa mu kaasɛ "m'agye nkwadaa bɛyɛ sɛ apem awoכ aba wiase na ɛmmom akwadaa a ne ho ɛyefe sei dee menhunuu bi da".
Ɔbofoכ yi ne ne yere yi anigyee wכn babaa yi ho yie, na כtoo ne din se Aku. Aku ahoכfe teree baabiara te ogyatanaa wכ Akuraa no ase.
Nanso awerehosem, anni dabiara ena abusua yi anigyee baa awie. Ɔbatan yi wuu yayaaya gyaa ne ba Aku yi hכ. Ɔbכfoo yi were hoo yie maa כdii awereho anɔpa ne anadwo.
Ankyɛ na ɔsaa waree ɔbaa foforכ a כno nso wכ babaa sedee ebeye a כbetumi ahwe Aku ama no.
Ne yere foforכ yi na כnyɛ nipa papa. Ɔye nipa bɔnefoכ a כnni כdo ma Aku. Afei na כyɛ ahoכyaa. Na eyɛ no ya se Aku ho yefɛ kyen כno ne babaa no. Ɛno nti Aku hyee asee se ɔreyini no maame yi nso ne babaa no hyee aseɛ sɛ כretan Aku ani. Ɔhyɛɛ aseɛ teetee Aku yɛɛɔ no aniyadee.
Wo yee no se כdonkɔ wכ fie hכ. Na ewכ se כsɔre anכpa tutuutu na כnante twa kwan tenteenten fa kwaye bi mu kכ nsuo ma abusua no nyinaa. Ɔkכba na ɔprapra fie hכ כwie a, na wakכpe egya a wɔde benoa aduane amma ne papa yere ne ne ba no. Ɔnoa aduane dɛdɛɛdɛ no wie a na maame no ne ne ba no adi na Aku dee wɔama no bodee yede nsuo ne nkyene nkoara anoa a abomuu nka hoo adi.
Aku papa hunu saa na ne were aho nanso na כsuro ne yere no efiri se ne maame yɛ nipa bonefoכ paa.
Dakorobi dee awerehosem bi siiɛ. Ɛnam se na Aku papa de enam ne aduane pii agu pata soכ no nti nkura hyee asee se wɔreba fie hכ. Ɛno nti emaa Aku papa summ nkura fidie wכ baabi beberee seneɛ ɛbeye oabeyi nkura no. Dakoro bi aku kככ edan a nnuane wכmuu no mu se כrekosisie hכ na ne nsa kכhyeɛ nkurafidie no baako mu. Ɔhyee asee se כreteatea mu se "obi mmegye meoo,obi mmegye me oo. Me nsa akכhye nkurafidie mu."
Ne papa yere ba no ka kyeree ne maame se "oo maame Aku reteatea mu. Ɛye me sɛ ɔhia mmoa."
Na maame nipa bɔnefoכ yi kaa se "enye m'asɛm. Aku ye kwadwofoכ a כnnpe adwuma yɛ, eno nti na wahyɛda ɛteatea muu". Ɛnam saa obiara ankɔ ankכboa Aku. Na ne papa no ɛreyɛ adwuma wo efie no akyi enti ɛmmere a כtee se Aku reteatea muu no, כtuu mirika kככ hכ. Na כkכduruu hכ no na Aku nsa atwa afiri so.
Papa yi were hoo yie maa כdii awerehoo sɛ woanhwe Aku so yie ama asem sei ato noo. Enam awerehoכ ne adwendwen nti ankye biara na ɔpanyin yi nso wu gyaa Aku. Afei dee na ekyere se nea maame yi ne ne ba no pe biara ɔtumi deye Aku.
Ɔhyɛɛ anieyaadee pii, na nso Aku dee wammpa aba. Ɔkככ so yee akכraa pa yee adwuma a ewɔse כyɛ nyinaa. Wכyinom nyinaa akyi Aku nyin yee ababaawa fefeefe. Adee bekye a ade besa nyinaa na ne ho yefe kɛse. Akuraa no ase dee na obiara kamfo Aku se ne ho efe paa na obiara kamfoo n'ahoכfe, ne nimdie, obuo a כwכ ma nipa ne n'ahobraseɛ. Onyin beyee ababaawa no כhene sikanii bi babarima bewaree Aku.
Efiri saa mmere yi dee ne papa yere no nyaa כtan kesee maa Aku. Sɛ כdwene sɛ Aku anya nipa kesee saa awaree no a na n'ani abere te se kɔtɔ mogyaa. Na afei ahoɔyaa tumi ma n'anmim yɛ tumtum te se כpramire. Afei na כrekכda a כntumi nna efiri se na ope ekwan a כbɛfaso asei Aku.
Na Aku kunu no wכ yerenom miensa. Aku papa yere no free saa maa yi kככ ne fie na ɔhyee asee kekaa nsem bone faa Aku ho kyeree wכn.
"Monim se me babaa Aku nsa baako atwa"
"Wo se sɛn? Wose Aku nsa nifa atwa?" Ɛmmaa miensa yi nyinaa bɔɔ mu bisaa maame no.
Maame yee se nea ne were aho na ɔka kyeree wɔn sɛ: "Aane eye nokore. Emmere a na כyɛ akכdaa no ne nsa kכhyee nkurafidie mu maa no twa twenee. Se monnim se ɛnse sɛɔ ohenebabarima ware ɔbaa a w'adi dem. Ɛno nti na merekamakyere mo no, sɛ nee ebɛye a monka nkyere obiara.
"Enti Aku adidem?" Ohenba yere payin no saa bisaa bio te se nea eye no awerehoכ.
Ɔyere כtכso mienu no nso kaa se: "Eno nti na dabiara na כde ne nsa asie ne ntoma mu yi. Afeidee yahunu nakyiwadee. Yɛbɛhwɛ nea ebɛsie."
Na ɔyere a כtoso miensa no kaa sɛ "Saa asem yi dee ewכ sɛ yekakyere yen kunu. Aku papa yere no hyee asee sɛ ɔrepa wɔn kyew". Eno nti na na mmempe se כbiar a tee no. Se Ohne no te saa asem yi a Aku benya asem kesee. Mepamo kyewo monnka nnkyere obiara.
Ohnenba yere payin no bo fuu yie na כkaa sɛ "wonim se ɛfiri sɛ yen kunu waree wo ba bayifoɔ yi, כnfa yen nye hwee bio."
"Aane dabiara Aku nkoara na ne ho hia no. Baabiara wobefa biara na obiara ekamfo Aku. Yen dee כbiara nfa yen nye hwee te se nea yen nso yenye nipa. Afei dee yɛbɛhwe se nokore da adi a yɛbɛhwe nea ne ho yɛ ne nea ne ho nyɛ fɛ. "Emaa miensa yi anigyee yie se wate asem a ete saa. Wכn daa maame no ase na wɔfrii hכ kככ wכn fie.
Wɔfri hכ kככ a pe na ɛmaa yi hyee asee se wookeka Aku ho nsem kyere nkrכfoכ. Ankye biaa na obiara a כwכ akuraa no ase tee se Aku ye basin. Ohene no nso tee saa asem yi na ehaa no paa na nso na כnhunu ekwan a כbefaso ahunu nokore a ewכ muu. Emmere biara na Aku afira ne ntoma papabi atutu agoso, eno nti na eyɛ den se obi behunu se oye basi. Ɛbɛyɛe כhene no adwendwen, efiri se se eye ampa se Aku ye basin a asem bɔne beto ohene no ne namanfoכ nyinaa.
Afei dee babiara Aku befa biara na nkrכfoכ resere no se ɔye basin, oyarefoכ. Ɔhene no yee n'adwen se ese sɛ כfa ekwan a efata soכ de hunu nokore ɛwɔ mu. Ɛfiri se Aku yɛ oheneba yere enti ɔntumi ngu n'animase basaa. Ɛbɛyɛ sɛ naawotwe akyi no ɔhene no nyaa adwen se, se Bayere Afahye duru so a כbɛma ɔhneba yerenom ɛnan nyinaa awכ bayerefufuo.
Wɔnom bewo fufuo no wo badwamu ama obiria ahun bi sɛnea ebeye a yɛbehunu sɛ whan na ɔnim aduane noa paa. Ɛmmere a Aku tee saa asem yi no ne ho dwirii no efiri se na כnim se nokore no beda adi eda no. Na sɛ nokore no da adi a ebetumi aba se yebeku no.
Owuo a כbewuo no mpo dee na ɛnha no se animguasee a eka ho. Ɔkɔda anadwo a naɛɔntumi nna.
Wɔbesu saa kosi sɛ adeebekye. Wɔbɛsɔre anɔpa na n'anina fefeefe no aye kכkכkכ te se kɔtɔ mogyaa. Afei כhwe ana anii eden, eno nti כyee n'adwen se כnoara bɛku ne ho. Adee rebekye ama afahye no aduru soכ no, כsɔree anadwo sɛ כrekɔ nsuo keseɛ a ewכ kuro no nkwantia na w'akɔtכ nsuo no mu awu.
Emmere a ɔduruu nsuo no ho no כpagyaa nani hwee soro, na ebere a ɔhunuu nsoroma wɔ wiem mu no, ehuu ne awerehoכ hyee no so, na ohyee asee se כbo mpaeɛ. Saa mmere yi ɔnyaa anigyeɛ kesee bi. Ɔhyee aseɛ sɛ ɔredwen ne maame ne ne papa a wɔn awuo no ho. Afei כde anigye hyee asee sɛ כresu. Na eye no de se כrekכhyia ne maame ne ne papa. Nso na ne were aho se כregya ne kunu a ɔpe na sem no hכ. Ɔte sii nsuo no mu na כkoo n'anim kakrakakra. Mmere a ensuo no duruu ne kom mu a כreye adכ no.
Ɔnini kesee bi firii nsuo no ase baae. Ɛmmere a Aku hunuu כnini no ɔboo birim na ne ho dwirii no yie. Na ɔpee se anka odwane. Oninin no free no,na ɔkaa sɛ, "ohenebayere, emɔ hu, ensuro. Ɛdeen na wohia?" Aku kaa n'asem nyinaa kyerɛɛ onini no".
Sɛ ɔye basin, enɛ afahyɛ ewɔ sɛɔ ɔsi aburoo ma obiara hunu sɛ ɔye basin anaa sɛ ɔnyɛ basin ɛne neɛ ekeka hoo. Oninin no dwodwoo ne bo, kyekyeree ne were kakyerɛɛ no sɛ obɛboa no ɛno nti emma ɔnsuro koraa.
Ɔka kyeree Aku se ɔbebue n'anum, na se ɔbue n'anum a Aku nfa ne nsasin no enwura n'anum. Mfitiaseɛ no Aku bɔɔ hu maa ne ho yee no nwunu, na akyireɛɔkaa se owuo biara ye owuo.
Onini no buee n'anum, Aku nyaa akokoduro de ne nsa sin no hyee n'anum. Onini no kaa nano too mu beyɛ sima kakra na ɔsan buee n'anum. Aku yii ne nsa firii onini no anum.
Na ne nsa a atwa no ɛnyɛ nsa sin bio. Onini no asa no yadee. Ɛno akyi no nso na sika nkawa bebree ɛgu ne nsa so. Aku hunuu saa no n'ani gyee pii na ɔdanee n'ani se ɔreda onini ase. Nanso ɔdanee n'ani no na onini no afiri hɔ kɔ nsuo no mu bio. Aku anigye borooso. Ɔde ntoma kataa ne nsa no so, ena ɔfirii hɔ kɔɔ fie.
Ɛda a yeredi afofie no duruu soɔ no, yesiesiee ahenfie ho fefeefe. Ɔhene no too nsa free nipa titiriw beberee, ahenfo, ahemaa, ahenema ne nipa bebree. Ɔhene babarima yerenom ɛnan no nso siesiee wɔn ho fefeefe de sika nkawa guu wɔn nsa so. Na wɔmaa won tenaa ɔhene no anim.
Aku nso siesiee ne ho fefeefe na ɔtutuu ne kente ntoma guu so kataa ne nsa no so. Ne koranom nwewennween, eseree Aku wɔ wɔn tirim efiri se na Aku te hɔ komm eredwen ne ho.
Ɛmmere soo se emaa no rebesi aburoo no, ɔhenebabarima yere payin na ɔdii kan sii ye. Ɔde ne nsa nifa ne bɛkum sii no dendeenden, fefeefe. Na nipa bebree bɔɔ wɔ nsam maa no. Ɔwiee ye no dee ɔtɔ so mienu no nso baayɛ, ena nea ɔtɔsɔ miensa no nso baayɛ. Wɔn nanfonom ne wɔn adɔfoɔ bɔɔ wɔn nsam maa wɔn maa wɔn mmo ne yɔ.
Afei ɛmmere a eduruu Aku so no ɔsoree na na n'ahɛɔfe te se awia. Ɔnante daadaa ne ho te akyem na won a na wonnim se oye basin no were hoo yie, emaa ebi mpo suuye. Aku kɔgyee wɔma no hyee asee sii aburoo no. Odii kan de ne nsa bɛkum no nkoara na ɛsii aburoo no.
Na nekora nom ne nipa a wɔnmpe na asem no hyee asee teateaa Aku sɛ "wonye basin fa wonsa mienu no si aburoo no." Ɛhɔ ara na Aku paa ne ntoma no guu ye, na ɔde ne nsa mienu, bɛkum ne nifa sii aburoo no. Nipa a ewɔhɔ nyinaa bɔgyeeso, bɔɔ wɔn nsam maa no. Na eye obiara nwanwa se sika kɔkɔɔ nkaawa pii gu ne nsa so.
Ɔhene no hunuu saa no ne ho dwirii no na ɔkaa se afei na w'ate asee deɛ enti a Aku de ne nsa sie ne ntoma mu dabiaa no. Ɔhenebabarima no anigyee yie. Ɔhene ka kyeree n'abrafoɔ se wɔnkɔkye Aku nkora nom na wɔnkɔkum wɔn, efirise wɔn de asɛm kesee a enye nokore ato Aku so.
Akorafoɔ no nso tee Aku papa yere no to se ɔno na ɔkaa nsɛm no nyinaa kyeree won. Enti ɔhene no kaa sɛ wɔnkɔkum Aku papa yere no nso.
Aku tee saa no ɔpaa kyew maa ne koranom ne ne papa yere no. Ɔhene no penee so, nanso ɔpamoo wɔn firii akuraa no ase. Na Aku dee ɔne ne kunu ohenebabarima no tenaa ase fefeefe wo anigyeɛ mu.
Ɛnto yɛ nananom kakyeree yen se, ɛbirɛ biara sɛ ɛhia wo, anaa sɛ asem to wo a, ense wokum wo ho.
Onyame nnae, na sɛ wusu frɛ no a ɔbegye wo so, na wobɛyɛyie ama atanfo anim agu ase.
Afei bio won kae sɛ, awofoɔ a mone nkrɔfoɔ mma tee, monyhe wɔn aniyaadeɛ. Mommoa wɔn, efiri sɛ woyɛ obidee yie a na wonso wodee ye yie.
Ma anasesɛm a metoo yɛ yi se ede o, sɛ enyɛdɛ o, ebi nko na ebi mmera.
This story is told by Victoria


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Galatifo 3:1-29
3 O Galatifo a munni adwene, hena na ogyigyee mo kɔɔ bɔne mu saa,+ mo a wɔdaa no adi pefee mo anim sɛ wɔabɔ Yesu Kristo asɛndua mu no?+2 Nea mepɛ sɛ mihu fi mo hɔ ara ni: Ɛnam mmara nnwuma+ so na munyaa honhom+ no, anaasɛ ɛnam asɛm a mufi gyidi mu tiei+ no so?3 Enti munni adwene koraa saa? Mode honhom fii ase;+ afei de ɔhonam na mode rewie anaa?+4 So muhuu amane pii a mfaso biara amma so?+ Sɛ mfaso biara amma so ampa de a.5 Ɛnde nea ɔma mo honhom,+ na ɔyɛ ahoɔdenne+ mo mu no, ɔnam mmara nnwuma so na ɔyɛ anaasɛ ɔnam asɛm a mufi gyidi mu tie so?6 Ɛte sɛ nea Abraham “gyee Yehowa dii, na wobuu no trenee maa no”+ no.7 Munim pefee sɛ wɔn a wɔde gyidi+ tena ase no na wɔyɛ Abraham mma.+8 Afei esiane sɛ Kyerɛwnsɛm no hu siei sɛ ɛnam gyidi so na Onyankopɔn bebu amanaman mufo bem nti, edii kan kaa asɛmpa no kyerɛɛ Abraham sɛ: “Wo nti aman nyinaa benya nhyira.”+9 Enti wɔn a wɔde gyidi tena ase no, wohyira+ wɔne ɔnokwafo Abraham bom.+10 Na wɔn a wɔde wɔn ho to mmara nnwuma so nyinaa hyɛ nnome ase; efisɛ wɔakyerɛw sɛ: “Nnome nka obiara a ɔntena nea wɔakyerɛw no Mmara nhoma yi mu nyinaa mu na onni so.”+11 Afei nso ɛda adi pefee sɛ ɛkaa mmara nnwuma nkutoo a, anka wɔremmu obiara sɛ ɔteɛ+ Onyankopɔn anim, efisɛ “gyidi na ɛbɛma ɔtreneeni anya nkwa.”+12 Na Mmara no nnyina gyidi so, nanso “nea odi so no nam so benya nkwa.”+13 Kristo tɔɔ yɛn+ de yii+ yɛn fii Mmara nnome ase na osii yɛn ananmu bɛyɛɛ nea wɔadome no,+ efisɛ wɔakyerɛw sɛ: “Wɔadome obiara a wɔsɛn no dua so.”+14 Ná atirimpɔw no ne sɛ Abraham nhyira bɛfa Yesu Kristo so aba amanaman no so,+ na yɛnam yɛn gyidi+ so anya honhom a wɔde ahyɛ bɔ+ no.15 Anuanom, mede mfatoho a ɛfa nnipa ho reka asɛm: Sɛ wɔhyɛ apam bi mu den na sɛ ɛyɛ onipa de mpo a, obiara ntumi mmɔ ngu anaa ɔmfa bi nka ho.+16 Abraham+ ne n’aseni+ na wɔhyɛɛ wɔn bɔ. Ɛnka sɛ: “Na asefo,” te sɛ nea ɛfa nnipa bebree ho, na mmom ɛka obiako+ ho asɛm sɛ: “Na w’aseni,”+ a ɔne Kristo.+17 Bio nso meka eyi: Ɛdefa apam a Onyankopɔn ahyɛ mu den ho no,+ Mmara a ɛbae wɔ ɛno akyi mfe ahanan aduasa+ no ntumi ngu no, na ɛrentumi ntwa bɔhyɛ no mu.+18 Na sɛ agyapade no fi mmara mu a, ɛnde emfi bɔhyɛ mu bio;+ nanso Onyankopɔn nam bɔhyɛ so na ɔde adom Abraham.+19 Ɛnde Mmara no bɛyɛɛ dɛn? Wɔde kaa ho na mmarato ada adi+ de akosi sɛ aseni a wɔhyɛɛ ne ho bɔ no bɛba;+ na wɔnam abɔfo+ so de faa ntamgyinafo bi nsa so de mae.+20 Na sɛ ɛfa onipa biako ho a, ntamgyinafo mma mu, nanso Onyankopɔn yɛ obiako.+21 Enti Mmara no tia Onyankopɔn bɔhyɛ ahorow anaa?+ Ɛmpa ngu! Na sɛ mmara a etumi ma nkwa na wɔde mae+ a, ɛnde anka trenee nam mmara so na ɛbɛba ankasa.+22 Nanso Kyerɛwnsɛm+ no kaa nneɛma nyinaa hyɛɛ bɔne ase,+ na ama wɔde bɔhyɛ a efi Yesu Kristo mu gyidi mu no ama wɔn a wogye di.+23 Nanso ansa na gyidi no reba+ no, wɔde mmara wɛn yɛn,+ de yɛn sie maa gyidi a na wɔrebeyi no adi no.+24 Ne saa nti Mmara no abɛyɛ yɛn kwankyerɛfo a ɛkyerɛ kwan kɔ Kristo so,+ na wɔnam gyidi so abu yɛn bem.+25 Na afei a gyidi no aba+ no, yenni kwankyerɛfo ase bio.+26 Nokwarem no, mo nyinaa nam Kristo Yesu mu gyidi a mowɔ so yɛ Onyankopɔn mma.+27 Na mo a wɔbɔɔ mo asu kɔɔ Kristo mu+ nyinaa, moahyɛ Kristo.+28 Yudani nni hɔ na Helani nni hɔ,+ akoa nni hɔ na ɔdehye nni hɔ,+ ɔbarima nni hɔ na ɔbea nni hɔ;+ efisɛ mo nyinaa yɛ onipa biako wɔ Kristo Yesu mu.+29 Bio nso, sɛ moyɛ Kristo dea a, ɛnde na moyɛ Abraham asefo ampa,+ adedifo sɛnea bɔhyɛ bi te.+


text:
Bere Nyinaa Som Adwuma
—Baabi a Ɛde Me Akopue
ASETENAM NSƐM
Sɛ mehwɛ mfe 65 a mede ayɛ bere nyinaa som adwuma no a, metumi aka paa sɛ mahu mmere pa pɛn. Nanso eyi nkyerɛ sɛ biribiara ayɛ sɔɔsɔɔ ama me. Da bi wɔ hɔ mpo a na m’abam abu. (Dw. 34:12; 94:19) Nanso ne nyinaa mu no, manya nhyira ne akomatɔyam wɔ m’asetena mu!
SEPTEMBER 7, 1950 na wɔfrɛɛ me kɔɔ Brooklyn Betel. Saa bere no na anuanom mmarima ne mmea 355 na wɔwɔ hɔ. Na wofi aman ahorow ahorow so na wɔaba hɔ. Sɛ wopɛ ɔbabun a wadi mfe 19 a wubenya bi, na saa ara nso na wopɛ akwakoraa anaa aberewa a wadi mfe 80 a wubenya bi. Na Betel abusua no mufo pii yɛ Kristofo a wɔasra wɔn.
NEA ƐYƐE A MEBƐSOM YEHOWA
Me maame na ɔboaa me ma mibehuu “anigye Nyankopɔn” no. (1 Tim. 1:11) Bere a ofii ase som Yehowa no, na meyɛ abarimaa. Mebɔɔ asu July 1, 1939 wɔ ɔmansin nhyiam bi ase wɔ Columbus, Nebraska, U.S.A. Saa bere no, na madi mfe du. Na yɛyɛ nnipa bɛyɛ ɔha na ahyiam wɔ ɔdan bi mu retie Joseph Rutherford kasa bi a wɔakyere agu apaawa so. Ɔkasa no asɛmti ne “Kankabi Nniso Anaa Ahofadi.” Yegu so retie kasa no, yehui sɛ nnipadɔm bi abegu dan no akyi. Wɔbɔ wuraa dan no mu pam yɛn fii kurom hɔ. Ɛbaa saa no, yekohyiaa onua bi fie wɔ kurow no akyi baabi toaa dwumadi no so. Wo ara wohwɛ nea ɛkɔɔ so yi a, ɛbɛyɛ dɛn na me werɛ afi da a mebɔɔ asu?
Me maame yɛɛ nea obetumi biara de nokware no duaa me mu. Ná me papa yɛ nipa pa, na na ɔntoto n’abusua ase. Nanso na n’ani nnye nyamesom ho, enti nea mɛyɛ wɔ asafo no mu deɛ na ɛmfa ne ho. Me maame ne anuanom a wɔwɔ Omaha Asafo no mu hyɛɛ me nkuran paa.
NEA MISII GYINAE SƐ MƐYƐ
Aka kakra ma mawie ntoaso sukuu no, na ɛsɛ sɛ misi gyinae hwɛ nea mɛyɛ daakye. Saa bere no, edu akwamma biara a, na me ne m’atipɛnfo yɛ akwampaefo aboafo adwuma no bi.
Ná John Chimiklis ne Ted Jaracz yɛ mmerante asigyafo a afei na wɔawie Gilead Sukuu adesuakuw a ɛto so ason. Wɔma wɔbɛyɛɛ ahwɛfo akwantufo wɔ yɛn mpɔtam hɔ. Nea na ɛyɛ me nwonwa ne sɛ na wɔyɛ mmerante a wonnyinii pii—bɛyɛ mfe 20 ne kakra. Saa bere no na madi mfe 18, na na ɛrenkyɛ na mawie ntoaso sukuu. Meda so ara kae asɛm bi a Onua Chimiklis bisaa me. Na ɔpɛ sɛ ohu nea miwie sukuu a mɛyɛ. Bere a mekaa nea mɛyɛ no, ɔkae sɛ: “Mo! Fa wo ho hyɛ bere nyinaa som adwuma no mu ntɛm ara. Wunnim baabi a ɛde wo bɛkɔ akopue.” Afotu yi ne anuanom baanu yi nhwɛso pusuw me paa. Enti miwiee sukuu ara na mifii akwampae adwuma ase 1948.
NEA ƐYƐE A MEBƐPUEE BETEL
Me ne m’awofo kɔɔ amanaman ntam nhyiam July 1950 wɔ Yankee Stadium, New York City. Bere a yɛwɔ hɔ no, mekɔɔ nhyiam a wɔyɛ ma wɔn a wɔpɛ sɛ wɔkɔsom wɔ Betel no bi. Akyiri yi mekyerɛw krataa sɛ mepɛ sɛ mesom wɔ hɔ.
Ɛwom, na me papa nsiw me kwan sɛ me ne wɔn bɛtena ayɛ akwampae adwuma no, nanso ɔkae sɛ ɛsɛ sɛ mitua sika kakra de boa dan ne aduan ho ka. Enti da bi wɔ August mu no, misiim sɛ merekɔhwehwɛ adwuma. Bere a menam kwan so no, meman faa baabi a yeyi yɛn nkrataa. Mihuu krataa bi a wɔakyerɛw afi Brooklyn abrɛ me. Na efi Nathan H. Knorr hɔ. Ɔkyerɛw sɛ: “Yɛn nsa aka krataa a wokyerɛw sɛ wopɛ sɛ wobɛyɛ adwuma wɔ Betel no. Migye di sɛ wopene so sɛ wobɛtena Betel wo nkwa nna nyinaa. Ɛnde, mepɛ sɛ woba Betel wɔ 124 Columbia Heights, Brooklyn, New York, September 7, 1950.”
Bere a me papa fii adwuma baa fie no, meka kyerɛɛ no sɛ manya adwuma. Ɔkae sɛ: “Ɛyɛ asɛmpa. Ɛhe na worekɔyɛ adwuma?” Mekae sɛ, “Brooklyn Betel. Bosome biara wɔbɛma me dɔla 10.” Ɛyɛɛ no nwonwa kakra, nanso ɔkae sɛ, sɛ ɛno na mepɛ sɛ meyɛ a, ɛnde menyere me ho nyɛ no yiye. Ankyɛ na me papa bɔɔ asu wɔ ɔmantam nhyiam bi ase wɔ Yankee Stadium 1953.
Anigyesɛm ne sɛ wɔfrɛɛ Alfred Nussrallah a na me ne no yɛ akwampae adwuma no nso sɛ ɔmmra Betel. Enti me ne no boom kɔe. Akyiri yi ɔwaree Joan na ɔne no kɔɔ Gilead. Wowiei no, wɔde wɔn kɔɔ Lebanon kɔyɛɛ asɛmpatrɛwfo wɔ hɔ. Akyiri yi wɔsan de wɔn baa United States maa Onua Nussrallah bɛyɛɛ ɔmansin sohwɛfo.
BETEL DWUMADI
Baabi a midii kan yɛɛ adwuma wɔ Betel ne Bindery, baabi a wɔpam nhoma. Nhoma a edi kan a meyɛɛ ho adwuma ne What Has Religion Done for Mankind? Bɛyɛ asram awotwe akyi no, woyii me kɔɔ Ɔsom Dwumadibea (Service Department). Saa bere no na Onua Thomas J. Sullivan na ɔhwɛ hɔ. Ɛyɛɛ me dɛ sɛ me ne no yɛɛ adwuma. Na ɔne asafo no abɔ akyɛ, enti na n’adwenem abue na na n’ani so da hɔ. Misuaa nneɛma pii fii ne hɔ.
Bere a midii bɛyɛ mfe abiɛsa wɔ Ɔsom Dwumadibea hɔ no, Max Larson a na ɔhwɛ nhomatintim so no ka kyerɛɛ me sɛ Onua Knorr pɛ sɛ ohu me. Na ɛyɛ me sɛ gyama mayɛ bɔne bi na ɔrehwehwɛ me. Afei bere a mihuu nea enti a Onua Knorr afrɛ me no, miguu ahome. Na ɔpɛ sɛ ohu sɛ mayɛ m’adwene sɛ mefi Betel da bi. Na ɔrepɛ obi ne no ayɛ adwuma wɔ ne ɔfese bere tiaa bi, enti na ɔpɛ sɛ ohu sɛ metumi ayɛ adwuma no anaa. Meka kyerɛɛ no sɛ menyɛɛ m’adwene sɛ merebefi Betel. Meyɛɛ adwuma wɔ ne ɔfese hɔ mfe 20.
Masua nneɛma pii afi Onua Sullivan ne Onua Knorr ne afoforo a me ne wɔn ayɛ adwuma wɔ Betel te sɛ Milton Henschel, Klaus Jensen, Max Larson, Hugo Riemer, ne Grant Suiter hɔ, na daa meka sɛ, sɛ ɛyɛ sukuu a anka merentumi ntua ho ka. *
Mihui sɛ anuanom a me ne wɔn yɛɛ adwuma no ani ku adwuma a ɛhyɛ wɔn nsa wɔ ahyehyɛde no mu ho. Wotumi toto nneɛma fɛfɛɛfɛ. Yɛhwɛ Onua Knorr sɛɛ a, na okum ne ho yɛ adwuma. Nea na esi n’ani so ara ne sɛ Ahenni adwuma no bɛtrɛw akɔ baabiara. Wɔn a wɔne no yɛɛ adwuma no hui sɛ n’anim kɔ nyɛ den. Sɛ ɔne yɛn adwene nhyia wɔ asɛm bi ho mpo a, yetumi kyerɛ yɛn adwene na otie.
Bere bi Onua Knorr ka kyerɛɛ me sɛ nneɛma bi wɔ hɔ a yebu no sɛ ɛho nhia pii, nanso ɛsɛ sɛ yɛma yɛn ani ku nneɛma ɛte saa nyinaa ho. Ɔkaa biribi de yɛɛ nhwɛso. Ɔkae sɛ bere a ɔhwɛ nhomatintimbea so no, ɛyɛ a Onua Rutherford frɛ no wɔ fon so ka sɛ: “Onua Knorr, sɛ wopɔn adwuma na worebedidi a, brɛ me eraser a metumi de apopa ade. Mihia bi ayɛ adwuma.” Onua Knorr kae sɛ, onya te saa pɛ, na wakɔfa eraser no bi ahyɛ ne bɔtɔ mu. Enti dumien bɔe ara na ɔde akogu Onua Rutherford ɔfese. Na ɛyɛ ade ketewa bi, nanso na ehia Onua Rutherford paa. Afei Onua Knorr ka kyerɛɛ me sɛ: “Mesrɛ wo anɔpa biara ɛyɛ a sensene pɛnsere ano begu me pon so ma me.” Mesensenee pɛnsere ano maa no mfe pii.
Ná Onua Knorr taa ka sɛ, sɛ obi rekyerɛ wo adwuma bi a, wɛn w’aso tie. Da bi ɔkyerɛɛ me sɛnea menyɛ adwuma bi, nanso mantie no yiye. Memaa odii yaw paa. Asɛm no haw me, enti mekyerɛw krataa tiawa bi ka kyerɛɛ no sɛ ɛyɛ me yaw sɛ meyɛɛ saa. Mekae wɔ krataa no mu sɛ ɛbɛyɛ papa sɛ obeyi me afi ne ɔfese hɔ. Saa anɔpa no ara Onua Knorr baa me nkyɛn bɛkaa kyerɛɛ me sɛ: “Robert, mahu wo krataa no. Wudii mfomso, na me ne wo aka ho asɛm, enti migye di sɛ da foforo wobɛyɛ ahwɛyiye. Ma yɛntoa yɛn adwuma so.” Nea ɔkae no kaa me koma paa.
AWARE HO ASƐM
Bere a midii mfe awotwe wɔ Betel no, na menyɛɛ m’adwene sɛ mefi hɔ, nanso nneɛma sesae. Aka kakra ma yɛayɛ amanaman ntam nhyiam wɔ Yankee Stadium ne Polo Grounds wɔ 1958 mu no, mihyiaa onuawa bi a ɔde Lorraine Brookes. Midii kan huu no 1955. Saa bere no na ɔyɛ ɔkwampaefo wɔ Montreal, Canada. Nea na esi n’ani so ara ne bere nyinaa som adwuma no, na na wayɛ krado sɛ baabiara a Yehowa asafo no de no bɛkɔ no, ɔbɛkɔ. Eyi kaa me koma paa. Na Lorraine botae ara ne sɛ ɔbɛkɔ Gilead Sukuu. Enti bere a odii mfe 22 no, wɔfrɛɛ no sɛ ɔnkɔ Gilead Sukuu wɔ 1956 mu. Na ɛyɛ adesuakuw a ɛto so 27. Owiei no, wɔde no kɔɔ Brazil kɔyɛɛ ɔsɛmpatrɛwfo wɔ hɔ. Me ne Lorraine hyɛɛ yɛn adamfofa no mu gya afe 1958, na ɔpenee so sɛ ɔbɛware me. Yɛyɛɛ yɛn adwene sɛ yɛbɛware afe a edi hɔ no na yɛakɔyɛ asɛmpatrɛw adwuma.
Bere a meka kyerɛɛ Onua Knorr sɛ mepɛ sɛ meware no, ɔkae sɛ ɛbɛyɛ yiye a yɛntwɛn mfe abiɛsa ansa na yɛaware na yɛatumi asom wɔ Brooklyn Betel. Saa bere no, sɛ obi pɛ sɛ ɔware na ɔkɔ so tena Betel a, na ɛsɛ sɛ odi mfe du anaa nea ɛboro saa wɔ Betel na ne hokafo nso di mfe abiɛsa wɔ hɔ. Enti Lorraine penee so sɛ ɔbɛyɛ adwuma wɔ Brazil Betel mfe abien na wabɛyɛ afe biako wɔ Brooklyn Betel ansa na yɛaware.
Mfe abien a edi kan no deɛ na nkrataakyerɛw na yɛde di nkitaho. Saa bere no sɛ wofrɛ obi wɔ tɛlɛfon so a na ɛbɔ ka paa; na Intanɛt biara nso nni hɔ. Yɛwaree September 16, 1961, na hwɛ, Onua Knorr na ɔmaa yɛn ayeforohyia kasa no! Ampa, mfe kakra a yɛde twɛnee no yɛɛ yɛn ani so tenteenten. Nanso seesei sɛ yebu kɔmpɔ hwɛ yɛn akyi a, yehu sɛ eye paa sɛ yɛtwɛnee. Yɛaware bɛboro mfe 50 ni, na anigye ne akomatɔyam ahyɛ yɛn aware no mu den!
ƆSOM HOKWAN
Afe 1964 no, minyaa hokwan kɔsrasraa baa dwumadibea ahorow wɔ aman ahorow so hyɛɛ wɔn nkuran. Saa bere no na yɛn yerenom nka yɛn ho nkɔ bi. Wɔyɛɛ nsakrae 1977; enti afei na yɛne yɛn yerenom kɔ. Saa afe no, me ne Lorraine kaa Grant ne Edith Suiter ho kɔsrasraa baa dwumadibea a ɛwɔ Germany, Austria, Greece, Cyprus, Turkey, ne Israel. Sɛ yɛka ne nyinaa bom a, makɔ aman bɛyɛ 70 so.
Akwantu yi biako de yɛn kopuee Brazil 1980 mu, na yɛkɔsraa kurow bi a ɛde Belém. Bere bi na Lorraine yɛ ɔsɛmpatrɛwfo wɔ hɔ. Afei nso yenyaa hokwan kɔsraa anuanom wɔ Manaus, na memaa ɔkasa wɔ stadium bi. Yɛwɔ hɔ no, yehui sɛ nnipa bi atew wɔn ho te baabi. Ɛyɛ Brazilfo amammerɛ sɛ, sɛ mmea rekyia obi a, wɔfew n’afono ho, na mmarima no nso rekyia a, wɔde nsa to nsayam. Nanso na nnipa a wɔatew wɔn ho yi nkyia bi. Adɛn ntia?
Na wɔyɛ yɛn nuanom Adansefo a wofi akwatafo atenae wɔ Amazon kwae mu. Na wɔmpɛ sɛ yare no bɛsan afoforo nti na wɔtew wɔn ho no. Nanso wohwɛ wɔn anim a wuhu sɛ wɔn ani agye paa. Eyi kaa yɛn koma; yɛn werɛ remfi da! Yesaia asɛm no yɛ nokware sɛ: “Me nkoa bedi ahurusi, koma pa nti.”—Yes. 65:14.
YƐANYA ANIGYE NE AKOMATƆYAM
Me ne Lorraine de bɛboro mfe 60 na ayɛ bere nyinaa som adwuma no, na ne nyinaa mu no, yɛama Yehowa ahyehyɛde no akyerɛ yɛn kwan. Sɛ yɛkaakae nhyira a yɛanya a, yɛn ani gye paa. Seesei mintumi ntutu akwan te sɛ kan no, nanso daa mitumi yɛ adwuma de boa Akwankyerɛ Kuw no. Me ne Nsɛm Ho Dwumadi Boayikuw ne Ɔsom Boayikuw na ɛyɛ adwuma. Ɛyɛ me dɛ sɛ mitumi yɛ biribi kakra de boa anuanom a wɔwɔ wiase nyinaa. Ade a ɛyɛ yɛn nwonwa paa ne mmerante ne mmabaa pii a wɔatu wɔn ho ama reyɛ bere nyinaa som adwuma no. Wokura Yesaia su yi bi: “Mini, soma me”! (Yes. 6:8) Nnipadɔm a wɔreyɛ bere nyinaa som adwuma no ma mihu sɛ asɛm a ɔmansin sohwɛfo no ka kyerɛɛ me no yɛ nokware: “Fa wo ho hyɛ bere nyinaa som adwuma no mu ntɛm ara. Wunnim baabi a ɛde wo bɛkɔ akopue.”
^ nky. 20 Sɛ wopɛ anuanom a yɛabɔ wɔn din yi bi ho asɛm a hwɛ Ɔwɛn-Aban (Borɔfo de) a edidi so yi: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); ne Grant Suiter (September 1, 1983).


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Ahene 8:1-66
8 Saa bere no Solomon+ boaboaa+ Israel mpanyimfo+ ano, mmusuakuw mu atitiriw+ ne Israelfo agyanom+ mpanyimfo nyinaa, sɛ wɔmmra Ɔhene Solomon nkyɛn wɔ Yerusalem, na ɔka kyerɛɛ wɔn sɛ wɔnkɔfa Yehowa apam adaka+ no mfi Dawid Kurow+ mu, kyerɛ sɛ Sion,+ mmra.2 Enti Israel mmarima nyinaa boaboaa wɔn ano baa Ɔhene Solomon nkyɛn afahyɛ no ase,+ wɔ ɔsram Etanim, ɔsram a ɛto so ason+ no mu.3 Ɛnna Israel mpanyimfo nyinaa bae, na asɔfo no kɔsoaa+ Adaka+ no.4 Na wɔde Yehowa adaka no ne ahyiae+ ntamadan+ ne anwenne kronkron a ɛwɔ ntamadan no mu nyinaa bae; asɔfo ne Lewifo+ no na wɔde bae.+5 Ná Ɔhene Solomon ne Israel bagua a wɔka ne ho, wɔn a wɔbaa ne frɛ no nyinaa wɔ Adaka no anim de nguan ne anantwi rebɔ afɔre;+ mmoa no dodow nti wɔantumi ankan wɔn, na wɔantumi ammu wɔn ano.+6 Afei asɔfo no de Yehowa apam adaka+ no baa ne sibea,+ pia mu pia no mu, Kronkron mu Kronkronbea hɔ, na wɔde sii kerubim+ no ntaban ase.7 Ná kerubim no atrɛtrɛw wɔn ntaban mu, faako a Adaka no si no, enti kerubim no kataa Adaka no ne ɛho nnua so.+8 Ná ɛho nnua+ no woware, enti na wohu nnua no ti wɔ Kronkronbea hɔ wɔ pia mu pia no anim, nanso na wonhu wɔ abɔnten, na ɛhɔ na ɛwɔ de besi nnɛ.+9 Hwee nni Adaka no mu, gye abopon+ abien a Mose de guu mu+ wɔ Horeb no; da a Israel mma fi Egypt asase so reba+ a Yehowa ne wɔn yɛɛ apam+ no na ɔde guu mu.10 Na ɛbae sɛ bere a asɔfo no fii adi fii kronkronbea hɔ no, omununkum+ bɛhyɛɛ Yehowa fie no mã.11 Omununkum no nti, asɔfo+ no antumi annyina hɔ ansom,+ efisɛ Yehowa anuonyam+ hyɛɛ Yehowa fie no mã.+12 Saa bere no Solomon kae sɛ: “Yehowa aka sɛ omununkum kusuu+ mu na ɔbɛtena.13 Matumi asi tenabea a ɛkorɔn ama wo,+ na mayɛ baabi a wobɛtena+ daa.”+14 Afei, ɔhene dan n’ani sɛ ɔrehyira+ Israel bagua no nyinaa bere a Israel bagua no nyinaa gyinagyina wɔn nan so no.15 Na ɔkae sɛ: “Nhyira nka Yehowa,+ Israel Nyankopɔn a ɔde n’ano kasa kyerɛɛ me papa Dawid,+ na ɔnam ne nsa so ama aba mu+ no; ɔno na ɔkae sɛ,16 ‘Efi da a miyii me man Israel fii Egypt de besi nnɛ da yi, minyii+ Israel mmusuakuw no kurow bi sɛ wonsi ofie+ mma me wɔ hɔ mma me din+ ntena hɔ, nanso mɛpaw Dawid ma wabedi me man Israel so.’+17 Ná ɛda me papa Dawid koma so sɛ obesi ofie ama Yehowa, Israel Nyankopɔn din.+18 Nanso Yehowa ka kyerɛɛ me papa Dawid sɛ, ‘Esiane sɛ ɛda wo koma so sɛ wubesi ofie ama me din nti, woayɛ ade sɛ ɛda wo koma so.+19 Na mmom ofie no de, ɛnyɛ wo na wubesi; wo ba a obefi w’asen mu aba na obesi ofie no ama me din.’+20 Yehowa ama asɛm a ɔkae no aba mu,+ asɛm a Yehowa kae sɛ mɛsɔre abesi me papa Dawid ananmu na matena Israel ahengua so+ na masi ofie ama Yehowa, Israel Nyankopɔn din,+21 na mapɛ baabi de Adaka no asi no; emu na apam+ a Yehowa ne yɛn agyanom yɛe bere a oyii wɔn fii Egypt asase so no wɔ.”22 Afei Solomon kogyinaa Yehowa afɔremuka+ no anim wɔ Israel bagua no nyinaa anim trɛw ne nsam kyerɛɛ ɔsoro.+23 Ɛnna ɔkae sɛ: “O Yehowa, Israel+ Nyankopɔn, Onyame biara nni hɔ, ɔsoro ne asase so a ɔte sɛ wo;+ wo a wokora apam ne adɔe+ so ma wo nkoa+ a wɔde wɔn koma nyinaa nantew w’anim+ no.24 Wo na woama bɔ a wohyɛɛ w’akoa, me papa Dawid no aba mu; wo na wode w’ano hyɛɛ bɔ no, na ɛnnɛ da yi wonam wo nsa so ama aba mu.+25 Enti afei, Yehowa, Israel Nyankopɔn, ma bɔ a wohyɛɛ w’akoa, me papa Dawid no nnyina. Woka kyerɛɛ no sɛ, ‘Sɛ wo mma hwɛ wɔn akwan yiye na wɔnantew m’anim sɛnea woanantew m’anim yi a, obusuani a ɔbɛtena Israel agua so+ remmɔ wo, m’anim.’26 O Israel Nyankopɔn, mesrɛ wo, ma bɔ+ a wohyɛɛ w’akoa, me papa Dawid no ntim.27 “Enti Onyankopɔn bɛtena asase so ampa ara?+ Hwɛ! Ɔsoro+ ne ɔsoro mu soro+ mpo ntumi nkora wo,+ na ofie+ a masi yi na ɛbɛyɛ dɛn!28 Nanso, dan w’ani kyerɛ w’akoa mpaebɔ+ ne ne nkotɔsrɛ,+ O Yehowa me Nyankopɔn, na tie w’akoa sufrɛ ne mpae a merebɔ w’anim nnɛ da yi.+29 Bue w’aniwa+ hwɛ ofie yi awia ne anadwo, faako a wokae sɛ, ‘Me din bɛtena hɔ’+ no, na tie mpae a w’akoa de n’ani kyerɛ ha bɔ no.+30 Sɛ w’akoa ne wo man Israel de wɔn ani kyerɛ ha bɔ mpae a, tie yɛn nkotɔsrɛ;+ sɛ edu w’asom, wo soro+ tenabea hɔ a, tie yɛn. Tie na fa kyɛ+ yɛn.31 “Sɛ onipa bi yɛ ne yɔnko+ bɔne na ne yɔnko no ma odi nsew ka ntam+ ma asodi bɛda no so, na ɔba w’afɔremuka no anim ofie yi mu bere a wadi nsew no a,32 ɛnde fi wo soro hɔ tie na yɛ biribi fa bu wo nkoa no ntam atɛn, na bu ɔbɔnefo no fɔ ma ne bɔne nkogu n’atifi,+ na bu ɔtreneeni no bem+ ma no, sɛnea ne trenee te.+33 “Sɛ wo man Israel di nkogu wɔ atamfo anim,+ bɔne a wɔayɛ wo+ nti, na sɛ wɔsan ba wo nkyɛn+ bɛkamfo wo din,+ na wɔbɔ mpae+ de wɔn nkotɔsrɛ ba w’anim ofie yi mu+ a,34 ɛnde wo ara fi soro hɔnom tie, na fa wo man Israel bɔne kyɛ wɔn,+ na san fa wɔn bra+ asase a wode maa wɔn agyanom no+ so.35 “Sɛ ɔsoro mu to na osu antɔ,+ bɔne+ a wɔayɛ wo nti, na brɛ a woabrɛ wɔn ase+ nti, wɔsan fi wɔn bɔne ho de wɔn ani kyerɛ ha bɔ mpae+ na wɔkamfo wo din a,36 ɛnde wo ara fi ɔsoro hɔ tie, na fa wo nkoa, wo man Israel bɔne kyɛ wɔn efisɛ wo na wokyerɛkyerɛ+ wɔn ɔkwan pa a wɔmfa so;+ ma osu ntɔ+ w’asase a wode ama wo man sɛ wɔn agyapade no so.37 “Sɛ ɔkɔm+ na ɛbɛba asase no so oo, sɛ ɔyaredɔm+ na ɛbɛba oo, sɛ ɔhyew na ɛbɛba oo, sɛ ɔyare na ebesi wɔn afuw so+ oo, sɛ mmoadabi+ ne ntɛfrɛw+ na ɛbɛba oo, sɛ wɔn atamfo na wɔbɛtow ahyɛ wɔn nkurow so oo, ɔhaw anaa ɔyare biara a ɛbɛba wɔn so no,38 mpaebɔ+ anaa nkotɔsrɛ+ a onipa biara anaa wo man Israel+ nyinaa de bɛba w’anim no,—efisɛ obiara nim ne komam haw+—sɛ wɔtrɛw wɔn nsam kyerɛ ofie+ yi a,39 ɛnde wo ara fi ɔsoro,+ wo tenabea+ hɔ tie na fa bɔne kyɛ+ na ma+ onipa biara sɛnea n’akwan te,+ efisɛ wo na wunim ne komam+ (na wo nko ara na wunim nea ɛwɔ adesamma nyinaa komam);+40 ɛno bɛma wɔasuro+ wo wɔn nkwa nna nyinaa, nna dodow a wobedi wɔ asase a wode maa yɛn agyanom+ no so no.41 “Afei ɔhɔho+ a omfi wo man Israel mu mpo, sɛ wo din nti ofi akyirikyiri asase so ba,+42 (efisɛ wɔbɛte wo din kɛse+ ne wo nsa a ɛyɛ den+ ne wo basa a woateɛ mu no ho asɛm) na ɔde n’ani kyerɛ ofie yi bɔ mpae+ a,43 wo ara fi ɔsoro, wo tenabea+ hɔ tie na yɛ ɔhɔho no abisade a ɔde to w’anim nyinaa ma no,+ na ama asase so aman nyinaa ahu wo din+ na wɔasuro wo sɛnea wo man Israel suro wo no, na wɔahu sɛ wo din na ɛda ofie a masi yi so.+44 “Sɛ wo man fi adi ne wɔn atamfo kɔko+ ɔkwan a wobɛsoma wɔn no so,+ na wɔde wɔn ani kyerɛ kurow a woapaw+ ne ofie a masi ama wo din+ yi na wɔbɔ Yehowa mpae+ a,45 wo nso fi ɔsoro tie wɔn mpaebɔ ne wɔn nkotɔsrɛ na di wɔn asɛm ma wɔn.+46 “Sɛ wɔyɛ bɔne tia wo+ (efisɛ onipa biara nni hɔ a ɔnyɛ bɔne),+ na sɛ wo bo fuw wɔn na wode wɔn hyɛ wɔn atamfo nsa ma atamfo no de wɔn kɔ nkoasom mu, atamfo asase a ɛwɔ akyirikyiri anaa nea ɛbɛn so,+47 na wɔn ani ba wɔn ho so, asase a wɔde wɔn akɔyɛ nkoa+ wɔ hɔ no so, na wɔsan ba+ wo nkyɛn bɛkotow srɛ+ wo, asase a wɔakɔyɛ hɔ nkoa+ no so na wɔka sɛ, ‘Yɛayɛ bɔne,+ yɛafom,+ na yɛadi amumɔyɛsɛm,’+48 na sɛ wɔde wɔn koma nyinaa ne wɔn kra nyinaa san ba wo nkyɛn,+ wɔn atamfo a wɔde wɔn ayɛ nkoa no asase so, na wɔde wɔn ani kyerɛ asase a wode maa wɔn agyanom ne kurow a woapaw ne ofie a masi ama wo din yi bɔ mpae+ a,49 wo nso fi ɔsoro, wo tenabea+ hɔ tie wɔn mpaebɔ ne wɔn nkotɔsrɛ, na di wɔn asɛm ma wɔn,+50 na wo man a wɔayɛ wo bɔne+ no, fa bɔne a wɔayɛ wo+ no nyinaa kyɛ wɔn,+ na ma wonnya mmɔborɔhunu,+ wɔn a wɔde wɔn ayɛ nkoa no anim, na wonhu wɔn mmɔbɔ51 (efisɛ wɔyɛ wo man ne w’agyapade+ a wuyii wɔn Egypt,+ fii dade fononoo+ no mu de wɔn bae);52 bue w’aniwa wɔ w’akoa nkotɔsrɛ ne wo man Israel nkotɔsrɛ+ so, na tie wɔn sufrɛ a wɔde ba w’anim+ nyinaa.53 O Awurade Tumfoɔ Yehowa, wo na wuyii wɔn yɛɛ w’agyapade fii asase so aman nyinaa mu,+ sɛnea wonam w’akoa Mose+ so kae bere a wuyii yɛn agyanom fii Egypt no.”54 Bere a Solomon wiee mpae a ɔbɔɔ Yehowa, ne nkotɔsrɛ a ɔde kɔɔ n’anim yi nyinaa no, ɔsɔre fii Yehowa afɔremuka no anim; ɔsɔre fii ne nkotodwe+ anim, na ogyaee ne nsam a watrɛw akyerɛ ɔsoro+ no.55 Afei ɔsɔre gyinaa+ hɔ, na ɔde nne kɛse hyiraa+ Israel bagua no nyinaa sɛ:56 “Nhyira nka Yehowa+ a wama ne man Israel ɔhome sɛnea bɔ a ɔhyɛe nyinaa te+ no. Nneɛma pa a ɔnam n’akoa Mose so hyɛɛ ho bɔ+ no nyinaa, biako mpo antɔ fam.+57 Yehowa yɛn Nyankopɔn nni yɛn akyi+ sɛnea odii yɛn agyanom akyi+ no. Mma ɔmmpo yɛn na mma onnnyaw yɛn,+58 na ɔnnan yɛn koma+ mmra ne nkyɛn sɛnea ɛbɛyɛ a yɛbɛnantew n’akwan+ nyinaa so na yɛadi ne mmara nsɛm+ ne n’ahyɛde+ ne n’atemmusɛm+ a ɔde yɛɛ ahyɛde maa yɛn agyanom no so.59 Na me nsɛm a mede ayɛ nkotɔsrɛ Yehowa anim yi, ma ɛmmɛn+ Yehowa yɛn Nyankopɔn awia ne anadwo, na onni n’akoa asɛm mma no na onni ne man Israel nso asɛm mma wɔn, sɛnea ehia da biara;+60 na ama asase so aman nyinaa ahu+ sɛ Yehowa ne nokware Nyankopɔn+ no, na obiara nni hɔ bio.+61 Momma mo koma nni mũ+ Yehowa yɛn Nyankopɔn ho, na monnantew n’ahyɛde so na munni ne mmara nsɛm so sɛnea moyɛ nnɛ da yi.”62 Na ɔhene ne Israel nyinaa bɔɔ afɔre kɛse Yehowa anim.+63 Solomon de anantwi mpem aduonu abien ne nguan mpem ɔha aduonu+ bɔɔ asomdwoe afɔre+ a ɛsɛ sɛ ɔbɔ ma Yehowa no, na ɔhene ne Israel nyinaa buee+ Yehowa fie no ano.64 Saa da no, ɔhene yɛɛ Yehowa fie adiwo no mfinimfini hɔ kronkron,+ efisɛ ɛhɔ na ɔbɔɔ ɔhyew afɔre ne aduan afɔre no, na asomdwoe afɔre ho srade no nso, ɛhɔ na ɔhyew no; ná kɔbere afɔremuka+ a ɛwɔ Yehowa anim no sua dodo sɛ ɔbɛbɔ ɔhyew afɔre ne aduan afɔre na wahyew asomdwoe afɔre ho srade+ no wɔ so.65 Saa bere no, Solomon dii afahyɛ+ no, ɔne Israel nyinaa, bagua kɛse+ a wofi Hamat+ hye so kosi Egypt subon+ ano no, wodii no nnanson Yehowa yɛn Nyankopɔn anim, na wodii nnanson+ bio kaa ho ma ɛyɛɛ nnafua dunan.66 Na da a ɛto so awotwe no, ogyaa ɔman no kwan,+ na wohyiraa ɔhene de anigye+ ne akomatɔyam+ kokɔɔ wɔn afie, adepa+ a Yehowa ayɛ ama n’akoa Dawid ne ne man Israel nyinaa nti.


text:
KRISTOFO ABRABƆ NE YƐN ASƐNKA—ADESUA NHOMA March 2017
Nsɛm a Yebetumi Aka
Nsɛm a yebetumi aka de Ɔwɛn-Aban ama ne nsɛm a yebetumi aka ama nkurɔfo ahu nokwasɛm a ɛfa Onyankopɔn Ahenni ho. Hwɛ nea yɛayɛ no so na kyerɛw nea w’ankasa wobɛka.
BIBLE MU AKORADE
“Midi W’akyi, na Megye Wo”
Bere a Yehowa Nyankopɔn paw Yeremia sɛ odiyifo no, onyaa adwene sɛ ɔmfata sɛ ɔyɛ saa adwuma no. Awerɛhyem bɛn na Yehowa maa no?
BIBLE MU AKORADE
Wɔanyɛ Onyankopɔn Apɛde Bio
Israelfo no susuwii sɛ, sɛ wɔyɛ nneɛma bɔne na wɔbɔ afɔre daa a, ɛbɛpopa wɔn bɔne no. Yeremia de akokoduru paa wɔn bɔne ne wɔn nyaatwom no ho ntama
KRISTOFO ABRABƆ
Henanom na Wɔreyɛ Yehowa Apɛde Nnɛ?—Sɛnea Yɛde Yɛ Adwuma
Fa nhomawa yi kyerɛkyerɛ wo Bible suani ma onhu nnipa kõ Yehowa Adansefo yɛ, yɛn dwumadi ne yɛn ahyehyɛde.
BIBLE MU AKORADE BIBLE
Sɛ Ebesi Nnipa Yiye a, Gye sɛ Yehowa Kyerɛ Wɔn Kwan
Tete Israel no, wɔn a wotiee Yehowa Nyankopɔn akwankyerɛ no asom dwoo wɔn, wɔn ani gyei, na esii wɔn yiye.
KRISTOFO ABRABƆ
Tie Onyankopɔn—Sɛnea Yɛde Yɛ Adwuma
Wɔn a wonnim akenkan no, fa mfonini ne kyerɛw nsɛm no kyerɛkyerɛ wɔn Bible mu nokware atitiriw no.
BIBLE MU AKORADE
Israel Werɛ Fii Yehowa
Bere a Yehowa Nyankopɔn ka kyerɛɛ Yeremia sɛ ontwa kwan akwansin 300 nkɔ Asubɔnten Eufrate ho na ɔmfa nwera abɔso nkosie hɔ no, na dɛn na ɔpɛ sɛ wohu?
KRISTOFO ABRABƆ
Boa W’abusua na Wɔn Werɛ Amfi Yehowa
Sɛ moyɛ Abusua Som daa na moma etu mpɔn a, ɛbɛboa mo abusua na wɔn werɛ amfi Yehowa. Nsɛnnennen a yɛtaa hyia wɔ abusua som mu no, wobɛyɛ dɛn adi so?


text:
Asoreba
2007
Nyamfowa 1:1
Afehyia pa!
Cha-cha-cha-konko
If (Davido) Forgetti (Shatta Wale)
Mahmood Ali-Balogun
Mahmood Ali-Balogun ne awoda no yɛ da, afe 1959. Ne man yɛ Alata. Sera Alata.
Akan At Bedtime: Ananse
Ananse pɛee wiade no ne nyansa no. Oo, aa, wiade no ne nyansa no. Ɔ yɛee kutu na apaam. Oo, aa, kutu
Akan Months Of The Year
Ɔpɛpɔn: Memeneda. Ɔpɛpɔn da 01, afe 2011 Kwakwar: Wukuda. Kwakwar da 02, afe 2011 Ebɔw: Yawda. Ebɔw
Kofi Kinaata - Confession
Kofi Kinaata - Confession yɛ dɛn? Kofi Kinaata - Confession yɛ ndwom. Kofi Kinaata - Confession baee
Tonga
Tonga yɛ dɛn? Tonga yɛ ndwom. Tonga baee mu 2014.Kasa no yɛ Akan. Joey B na Sarkodie towee Tonga. To
Joey B
Joey B yɛ woana a? Darryl Paa Kwesi Bannerman-Martin yɛ Joey B. Darryl Paa Kwesi Bannerman-Martin yɛ


text:
Kɔkɔbɔ
1Me nuanom, sɛ moyɛ gyidifo wɔ Awurade Kristo anuonyam mu yi, monnyɛ animhwɛ.
2 Sɛ ebia ɔdefo a ɔhyɛ mpɛtea ne ntade pa aba mo nhyiam ase, na ohiani bi nso a ɔhyɛ ntadegow nso aba. 3 Sɛ wode nidi ma nea wasiesie ne ho yiye no, na woka kyerɛ no se, “Tena saa akongua pa yi so,” na woka kyerɛ ohiani no nso se, “Sɔre gyina hɔ anaa tena fam wɔ me nan ase ha” a, 4 wudi fɔ sɛ wugyina atemmu a efi adwemmɔne mu de nyiyim abɛto mo mu no ho.
5 Me nuanom adɔfo, muntie! Onyankopɔn yii wiase yi mu ahiafo sɛ wɔnyɛ adefo wɔ gyidi mu na wɔanya ahenni a ɔhyɛɛ wɔn a wɔdɔ no no ho bɔ no. 6 Nanso moammu ahiafo! Ɛhefo na wodi mo nya twe mo kɔ atemmufo anim? Adefo! 7 Wɔne nnipa a wɔkasa tia din pa a wɔde ama mo no.
8 Eye sɛ mudi yɛn Awurade mmara a ɛka se, “Dɔ wo yɔnko sɛ wo ho” no so. 9 Na sɛ mugyina nnipa ahosiesie so na egye wɔn a, mudi ho fɔ na Mmara no tia mo sɛ mmara so bufo.
10 Obiara a obu mmara no mu baako pɛ so no bu ne nyinaa so. 11 Efisɛ, nea ɔkae se, “Nsɛe aware” no, ɔno ara nso na ɔkae se, “Nni awu.” Na sɛ woansɛe aware na wudi awu a, woabu mmara so.
12 Sɛ woyɛ Kristo apɛde o, sɛ woanyɛ n’apɛde o, wobebu wo ho atɛn. Enti hwɛ asɛm a woka ne nea woyɛ biara yiye. 13 Efisɛ, obi a wanhu mmɔbɔ no, Onyankopɔn atemmu mu no, wɔrenhu no mmɔbɔ. Mmɔborɔhunu di atemmu so nim.
14 Me nuanom, sɛ obi ka se, “Mewɔ gyidi” na onni gyidi no ho dwuma a, ade pa bɛn na onya? Saa gyidi no betumi agye no nkwa anaa? 15 Sɛ anuanom bi wɔ hɔ a ntama ho hia wɔn na wonni aduan dodow nso a wobedi. 16 Sɛ wokɔka kyerɛ wɔn se, “Onyame nhyira mo! Mo ho nyɛ mo hyew na munnidi yiye” na woamma wɔn asetena yi mu nea ehia wɔn a, papa bɛn na woayɛ wɔn?
17 Saa na gyidi te. Sɛ ɛtew ne ho a nneyɛe nka ho a, na awu.
18 Nanso obi betumi aka se, “Obi wɔ gyidi na afoforo nso wɔ nneyɛe.” Me mmuae ne sɛ, “Kyerɛ me sɛnea obi tumi nya gyidi a nneyɛe mmata ho ase. Menam me nneyɛe so bɛkyerɛ wo me gyidi.”
19 Wugye di sɛ Onyankopɔn baako pɛ na ɔwɔ hɔ? Eye! Ahohommɔne nso gye di saa ara na wɔn ho popo wɔ suro mu. 20 Ɔkwasea! Wopɛ sɛ wɔka kyerɛ wo se gyidi a nneyɛe mmata ho no ho nni mfaso anaa?
21 Ɛyɛɛ dɛn na Abraham nyaa anuonyam wɔ Onyankopɔn anim? Ɛnam ne nneyɛe mu sɛ ɔde ne ba Isak mae wɔ afɔremuka so no. 22 Wuhu sɛ ne gyidi ne ne nneyɛe nyinaa redi dwuma na ne nneyɛe no maa ne gyidi no dii mu. 23 Na Kyerɛwsɛm no baa mu se, Abraham gyee Onyankopɔn dii na esiane ne gyidi no nti, Onyankopɔn gyee no sɛ ɔtreneeni. Enti wɔfrɛ Abraham Onyankopɔn adamfo. 24 Eyi da no adi pefee sɛ onipa nneyɛe so na ɔnam nya anuonyam wɔ Onyankopɔn anim na ɛnnam ne gyidi nko so.
25 Saa ara na ɛte wɔ aguaman Rahab ho. Ne nneyɛe ma onyaa Onyankopɔn anim anuonyam, efisɛ, ogyee Yudafo bi a wɔasoma wɔn, boaa wɔn ma woguan faa ɔkwan foforo bi so.
26 Sɛnea nipadua a honhom nni mu wu no, saa ara nso na gyidi a nneyɛe mmata ho no nso wu.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Beresosɛm 9:1-31
9 Na Saba+ hemmaa tee Solomon ho asɛm, na ɔbaa Yerusalem sɛ ɔde aborɔme rebɛsɔ no ahwɛ.+ Ɔreba no, ɔde dɔm kɛse pa ne yoma+ a wɔsosõ balsam ngo+ ne sika+ pii pa ne aboɔden abo+ bae. Ɔde nkakrankakra beduu Solomon nkyɛn, na ɔkaa biribiara a ɛda ne koma so kyerɛɛ ɔhene.+2 Ɛnna Solomon nso buaa no ne nsɛm no nyinaa,+ na biribiara nni hɔ a ɛkyeree Solomon so a wantumi ankyerɛ no.+3 Bere a Saba hemmaa huu Solomon nyansa,+ ne ofie a wasi,+4 ne ne pon so nnuan,+ ne ne nkoa atenae, ne n’asomfo a wɔsom wɔ pon ho ne wɔn ntade,+ nsahyɛfo+ ne wɔn ntade, ne ɔhyew afɔre+ a ɔbɔ daa wɔ Yehowa fie+ no, asɛm no mee ɔhemmaa no.5 Enti ɔka kyerɛɛ ɔhene sɛ: “Wo nyansa ne wo ho nsɛm a metee wɔ m’asase so nyinaa yɛ nokware.+6 Mannye wɔn nsɛm no anni+ kosii sɛ m’ankasa mede m’aniwa behui;+ nea wɔka kyerɛɛ me no, nokwasɛm ni, ennu wo nyansa fã mpo!+ Nea mabehu yi boro nea metee no koraa.+7 Anigye+ ne wo nkurɔfo, na anigye ne wo nkoa yi a wogyina w’anim daa tie wo nyansa no.+8 Nhyira+ nka Yehowa wo Nyankopɔn; ɔno na ayɛ no fɛ+ sɛ ɔde wo bɛtena n’agua so+ ayɛ wo ɔhene ama Yehowa wo Nyankopɔn;+ wo Nyankopɔn dɔ+ Israel, na ɔpɛ sɛ ɔman no gyina daa nti na ɔde wo asi wɔn so hene+ sɛ bu atɛn+ na di asɛntrenee.”+9 Ɛnna ɔmaa ɔhene sika+ dwetikɛse ɔha aduonu, ne balsam ngo+ pii pa, ne aboɔden abo.+ Balsam ngo a Saba hemmaa de maa Ɔhene Solomon no dodow nni ano.+10 Ɛno da nkyɛn a, Hiram nkoa+ ne Solomon nkoa a na wɔde sika+ fi Ofir brɛ no no, na wɔde algum nnua+ ne aboɔden abo+ nso ba.11 Na ɔhene de algum nnua yɛɛ antweri+ wɔ Yehowa fie ne ahemfie,+ na ɔde bi nso yɛɛ asanku+ ne asankuten+ maa nnwontofo+ no; ná wonhuu ɛso bi da wɔ Yuda asase so.12 Ɔhene Solomon nso de nea Saba hemmaa+ bisae nyinaa maa no, na ɔhene de akyɛde a ne dodow te sɛ nea ɔde bae no kaa ho maa no. Enti ɔsan n’akyi kɔɔ n’asase so, ɔne ne nkoa.+13 Sika a na Solomon nya wɔ afe biako mu no mu duru yɛ sika dwetikɛse ahansia aduosia asia;+14 ɛsono nneɛma a na akwantufo ne aguadifo+ no de ba, ne sika ne dwetɛ a Arabiafo ahene+ nyinaa ne asase no so amradofo de brɛ Solomon.15 Na Ɔhene Solomon de sika mfrafrae yɛɛ akyɛm+ akɛse ahanu (ɔde sika mfrafrae nnwetɛbona ahansia guu akyɛm no biara ho),+16 na ɔde sika mfrafrae yɛɛ nkatabo ahasa (ɔde sika mmɛnnaa abiɛsa guu nkatabo no biara ho).+ Na ɔhene de guu Lebanon Kwaefie+ hɔ.17 Afei nso ɔhene yɛɛ asommɛn ahengua kɛse bi, na ɔde sika amapa guu ho.+18 Atrapoe a ɛwɔ so asia na wɔforo de kɔ ahengua no anim; nan ntiaso a wɔde sika ayɛ wɔ ahengua no anim (wɔayɛ abom), na faako a wɔtena no, nsa wɔ ha ne ha, na agyata+ abien gyinagyina nsa no ho.+19 Agyata+ dumien gyinagyina atrapoe a ɛwɔ so asia no so; biako wɔ ha, na biako nso wɔ ha. Wɔnyɛɛ bi saa da ahenni biara mu.+20 Ade a Ɔhene Solomon nom mu+ nyinaa, wɔde sika na ɛyɛe,+ na Lebanon Kwaefie+ hɔ anwenne nyinaa, wɔde sika amapa na ɛyɛe. Wɔamfa dwetɛ anyɛ emu biara, efisɛ Solomon nna mu no, na wɔmfa nyɛ hwee.+21 Ná ɔhene wɔ ahyɛn a Hiram nkoa+ de kɔ Tarsis.+ Mfe abiɛsa biara, na Tarsis ahyɛn de sika ne dwetɛ+ ne asommɛn+ ne nkontromfi ne koohaa+ ba.22 Enti Ɔhene Solomon yɛɛ kɛse sen asase so ahene a aka nyinaa, ahonya+ ne nyansa+ mu.23 Asase so ahene nyinaa baa Solomon anim betiee+ nyansa+ a nokware Nyankopɔn de ahyɛ ne komam+ no.24 Obiara de n’akyɛde bae+ afe biara:+ dwetɛ ne sika nneɛma+ ne ntade,+ akode, balsam ngo, apɔnkɔ ne mfurumpɔnkɔ.25 Na Solomon nyaa apɔnkɔdan+ mpemnan ne nteaseɛnam+ ne apɔnkɔ a wɔde wɔn kɔ ɔsa mpem dumien, na ɔde ne nyinaa kɔɔ nteaseɛnam nkurow+ mu ne ɔhene nkyɛn wɔ Yerusalem.26 Odii ahene nyinaa so, efi asubɔnten kɛse no ho kosi Filistifo asase so ne Egypt hye so.+27 Bio nso ɔhene maa dwetɛ dɔɔso pii wɔ Yerusalem sɛ abo, na ɔmaa nkyeneduru dɔɔso pii+ sɛ sikamɔɔ nnua+ a ɛwɔ Sefela.+28 Ebinom nso de apɔnkɔ+ fi Egypt+ ne nsase a aka no nyinaa so brɛɛ Solomon.29 Solomon ho nsɛm a aka,+ ne mfiase kosi n’awiei, wɔakyerɛw ne nyinaa wɔ odiyifo Natan+ ne Siloni+ Ahiya+ nkɔmhyɛ nsɛm mu. Ɛwɔ ɔdehufo Ido+ anisoadehu ho kyerɛwtohɔ nso mu, anisoadehu a ɛfa Nebat+ ba Yeroboam+ ho no.30 Solomon dii Israel nyinaa so hene wɔ Yerusalem mfe aduanan.31 Na Solomon ne n’agyanom kɔdae, na wosiee no ne papa Dawid Kurow+ mu, na ne ba Rehoboam+ bedii n’ade.+


text:
Mo nsɛm pa!
1 Obirade 2011
ACCRA-JOHANNESBURG-NAIROBI
"Museke Ɔnlaen Abɔdin ma Afrika Adwontofo" 2011
Wɔnnfa wɔn ndwom mbɛdi akan -
Ɛyɛ Museke, Inc. anigye paa sɛ wɔbɛbɔ Museke Ɔnlaen Abɔdin ma Afrika Adwontofo (MOAMAs) a ɛtɔ so mmienu ho dawuro. Abɔdin yi bɛwie Ɔbese wɔ 2011 afe yi mu. Wɔresrɛ Adwontoni, ne wɔn nnansimufoɔ sɛ wɔnfa wɔn ndwom a wɔpɛsɛ wɔdebɛsi akan wɔ abɔdin yi mu.
Ndwom a wɔdebaa adwa mu na wɔbɔɔ wɔ efidie nyinaa so firi da kan wɔ afe 2010 mu kɔ si da kan wɔ afe 2011 no na ɛbɛtumi asi akan. Te sɛ abɔdin kan a wɔyɛɛ no afe 2010 no, abato ho ekuo no bɛyɛ wɔn a wɔn aben wɔ Afrika ndwom mu, wɔn a wɔyɛ Afrika ndwom ho adwuma, ɛne wɔn a wɔbɔ ndwom wɔ efidie so ɛne nhyiamu. MOAMAs nhyehyɛmu nyinaa wɔ hɔ ma Afrika adwontofo a wɔwɔ Afrika mman nyinaa ɛne wɔn a wɔwɔ amanɔne nyinaa. Sɛ adwontofoɔ bi pɛ sɛ wɔbɛnya abɔdin yi a, ɛwɔ sɛ wɔde wɔn ho asɛm ɛkɔ http://awards.museke.comwɛbsaet no “nominate” .
Museke Ɔnlaen Abɔdin ma Afrika Adwontofo (MOAMAs) wɔ hɔ ma Afrika Adwontofo nyinaa sɛ wɔbɛhyerɛn wɔ Afrika ne aman nyinaa, na wɔanya adɔfo bebree. Museke fo panin baako, Tumi Diseko se, “Abɔdin yi hyɛ nso sɛ adwontofo ne wɔn kyigyinafo wɔ sɛ nea Afrika ndwom ho nsɛm nyinaa rekɔ sesa na ɛrekɔ n’anim”
Museke.com gu so regye din no, akwanya afoforo pue mu: Museke.com de dwumakuw bi redi nkɔmbɔ fa dwuma a daakye bi wɔbɛtumi ɛdi abɔ mu. Bere pa mu no, yɛ bɛma obiara aso ate.
Voter’s Choice
Ekyiri koraa no, ɛyɛ abato na ɛbɛkyerɛ abɔdin no nkunimdifo - wɔn a wɔ dɔ adwom na wɔ yɛ Museke Online Africa Music Awards atɛmbuafo. Esan sɛ wɔ pɛ sɛ wɔ de tumi ma Afrika ndwom adɔfo nti, Museke de Abatofo Apɛde Abɔdin aba. Abɔdin yi bɛma yɛn abɔ Afrika adwontofo a wɔ resi akan wɔ MOAMAs no a yɛnnim wɔn yie aba so.
Diseko san ka sɛ, “Wɔn a wɔ dɔ Afrika ndwom na wɔ hyɛɛ Museke.com ase na wɔ san hwɛ so seisei ara, na wɔ pɛ sɛ wɔ hu Afrika ndwom ahorow na wɔ san hu adadawmu nso. Ɛyɛ yɛn anigye sɛ adwuma a yɛyɛ wɔ Museke no ama Afrika ndwom adɔfo bebree ahwɛ aman foforo ne ndwom foforo, na Voter’s Choice Abɔdin yi wɔ hɔ ma Afrika ndwom adɔfo.
Ɛfa Museke.com ho
Afrika ndwom adɔfo a wɔ firi Afrika aman ahorow ho kuw bi hyɛɛ Museke.com ase wɔ afe 2006 mu. Nna wɔn adehunu ne sɛ Museke.com bɛyɛ beebi a Afrika ndwom ho nsɛm nyinara wɔ. Wɛbsaet no enyini wɔ ahoɔden mu, na ɛwɔ nsɛm ne ndwom ho nsɛm pii firi adwontofo apem a wɔfiri Afrika ne amanɔne. MOAMAs ba so afe biara nti no, Museke.com de fahodi de Afrika Abɔdin a edi kan wɔ ɔnlaen aba na ɛno nti no, ate ase sɛ Afrikafo a wɔ de Intanɛt ne abaefo akasahoma fidie anaaso mobael yɛ adwuma.
Sɛ wo pɛ nsɛm ɛka ho ne ebisae a, kɔntakt AWARDS@MUSEKE.COM
---EWIEI---


text:
ASƐMMISA 8
Dɛn na Ɛsɛ sɛ Mihu Fa Mmonnaato Ho?
NEA ENTI A EHIA
Afe biara wɔto nnipa mpempem mmonnaa anaa wɔyɛ wɔn basabasa. Mmofra ne mmabun na wɔtaa yɛ wɔn saa.
ƐDƐN NA WOBƐYƐ?
Ná Annette ani nna ne ho so. Ohui ara ne sɛ obi ato ahyɛ ne so aka no atim fam. Ɔkae sɛ, “Meyɛɛ sɛ mɛteɛm, nanso meteɛm koraa a, ɛmma. Merepia no no, na merebɔ no, na meretiti no. Nso ne nyinaa ankosi hwee. Nea metee ara ne sɛ ɔde sekan awɔ me. Afei na meda hɔ kagyaa.”
Wo na biribi saa too wo a, anka wobɛyɛ dɛn?
SUSUW HO HWƐ!
Ebia wohwɛ wo ho yiye paa. Sɛ worepue anadwo a, woyɛ nea wubetumi biara de bɔ wo ho ban. Nanso bɔne betumi ato wo bere biara. Bible ka sɛ, ‘Ɛnyɛ ahoɔharefo na wodi nkonim mmirikatu mu, na ɛnyɛ animdefo na wonya nnipa anim dom; efisɛ asiane to wɔn nyinaa bere a wɔnhwɛ kwan.’—Ɔsɛnkafo 9:11.
Nea ɛtoo Annette no to mmabun pii; nkurɔfo a wonnim wɔn na ɛto wɔn mmonnaa. Nanso ebinom deɛ, amannifo anaa abusuafo mpo na ɛto wɔn mmonnaa. Yɛhwɛ Natalie sei a, odii mfe du na aberante bi too no mmonnaa. Ná aberante no te wɔn mpɔtam hɔ ara. Natalie kae sɛ, “Ná mayɛ basaa. Aniwu ne ehu kyekyeree me. Enti mfiase no, mammɔ obiara amanneɛ.”
ASƐM NO MFI WO
Da biara a Annette bɛkae nea esii no, na wabubu. Ɛyɛ no sɛ nea ɛbae nyinaa fi no. Ɔkae sɛ: “Ɛwɔ hɔ ara na abesi me tirim. Midwen ho a, ɛyɛ me sɛ migogow me ho dodow. Asɛm no ara ne sɛ, onya de sekan no wɔɔ me ara na ehu tɔɔ me so. Mantumi anyɛ hwee bio, nanso ebia anka ɛsɛ sɛ mekentene me ho kakra.”
Natalie nso susuw sɛ nea esii nyinaa fi no. Ɔkae sɛ: “Migyee aberante no dii dodo. Na m’awofo aka no denneennen sɛ mekɔ abɔnten kodi agorɔ a, menhwɛ sɛ me nuabea nso wɔ hɔ bi. Nanso mantie. Enti ɛyɛ me sɛ me ara m’asoɔden na ɛkɔfaa ne nyinaa bae. Asɛm no haw m’abusuafo paa, na wei besi me tirim a na mereyɛ awu. Ɛnyɛ me a anka wei nyinaa amma.”
Annette ne Natalie asɛm yi ne wo deɛ hyia a, ɛnde kae sɛ obi to wo mmonnaa a, ɛnkyerɛ sɛ wo na womaa kwan. Mmonnaato yɛ aniberesɛm paa, nanso nsɛm a ebinom ka ma no yɛ sɛ gyama ɛnyɛ biribiara. Wɔka sɛ: “Mmarimaa deɛ saa ara; wugyaagyae wo ho a, wɔremfa nkyɛ wo.” Nanso hena na ɔbɛka sɛ ɔno deɛ ɔpɛ sɛ obi to no mmonnaa? Enti sɛ obi ato wo mmonnaa pɛn a, mmu wo ho fɔ, efisɛ asɛm no mfi wo.
Yɛka sɛ “asɛm no mfi wo” a, ebia ɛnyɛ den sɛ wobɛte ase, nanso wubegye atom anaa? Ebinom mpɛ sɛ wɔbɔ asɛm no so koraa. Adeɛ yi wosusuw sɛ wɔn ara na akɔfa aba. Enti daa na wosu gu wɔn yam. Nanso, wo deɛ hwɛ oo: Wumua w’ano a, hena paa na woreyɛ no? Nea ɔtoo wo mmonnaa no, anaa wo a yɛato wo mmonnaa no? Wo ara wo yiye mu nti ehia sɛ wudwen asɛm no ho bio.
MFA NHYƐ WO MU
Bible ka sɛ ɔtreneeni Hiob rehu amane no, ɔkae sɛ: “Mɛkasa me kra awerɛhow mu!” (Hiob 10:1) Wo nso ɛ? Wunnye nni sɛ woka ho asɛm a ɛbɛboa? Woka kyerɛ obi a wopɛ n’asɛm a, wubehu nneɛma ani so yiye na woahu nea wobɛyɛ wɔ ho. Wei betumi ayi adesoa ne adwennwen afi wo so.
Annette hui sɛ asɛm yi yɛ nokware. Wo deɛ tie n’anom asɛm: “Meka kyerɛɛ m’adamfo bi, na ɔhyɛɛ me nkuran sɛ menka nkyerɛ m’asafo mu mpanyimfo no bi. Ɛyɛ me dɛ paa sɛ meyɛɛ saa. Wɔne me bɔɔ nkɔmmɔ mpɛn pii hyɛɛ me den. Wɔkasa maa no tɔɔ me koma so paa. Wɔmaa mihui sɛ nea esii no mfi me. Emu biara nni hɔ a efi me.”
Natalie kaa nea esii no kyerɛɛ n’awofo. Tie n’anom asɛm: “M’awofo twaa me koma too me yam, na ɛmaa mitumi kasae. Nea m’awofo yɛe yi boaa me paa; amma m’anni yaw kɛse.”
Adeɛ baako a ɛboaa Natalie nso ne mpaebɔ. Ɔkae sɛ: “Edu baabi na ɛyɛ den sɛ me ne obi besusuw ho a, na aka me ne me Nyankopɔn. Mebɔ mpae a, mitumi hwie me komam nsɛm nyinaa gu n’anim. Wei ma me ho dwo me sei fɔmm.”
Wo nso ɛ? Biribi saa ato wo pɛn a, kae sɛ ‘ayaresa wɔ ne bere.’ (Ɔsɛnkafo 3:3) Enti hwɛ wo ho so yiye. Ɛyɛ a nya bere home. Afei kae sɛ Yehowa ne awerɛkyekye nyinaa Nyankopɔn, enti fa wo ho to no so.—2 Korintofo 1:3, 4.
SƐ W’ASO AWARE A
Sɛ woyɛ abaayewa na obi pɛ sɛ ɔhyɛ wo ma wubu bra bɔne a, nsuro sɛ wobɛka no pen sɛ, “Gyae nea woreyɛ no!” anaa “Yi wo nsa, gyae me mu!” Nka sɛ mo adamfofa no bɛsɛe nti wubemua w’ano. Sɛ wei nti ɔne wo twa mu a, mma no nhaw wo. Ɔnyɛ ɔbarima a ɔfata wo! Wuhia ɔbarima a obu ne ho, ɔbarima a obedi wo ni.
YƐ SƆHWƐ YI
“Bere a yɛwɔ sukuu no, ɛwɔ hɔ a na mmarimaa bi abegyina m’akyi atwe me brassiere (bɔdes) akeka abofonosɛm akyerɛ me. Wotumi ka sɛ me ne wɔn da a, m’ani begye paa.”
—Coretta.
Wohwɛ nea mmarimaa no yɛe yi a, wobɛka sɛ:
Wɔne Coretta redi agorɔ?
Wɔde wɔn ho rehyehyɛ no?
Wɔretwetwe n’adwene aba nna so?
“Bere bi a yɛte bɔs mu no, abarimaa bi fii ase keka nsɛnhunu kyerɛɛ me. Mihui ara na wasɔ me mu. Enti mebɔɔ ne nsa twenee baabi ka kyerɛɛ no sɛ omfi me nkyɛn. Afei na ɔhwɛ me hãã, kyerɛ sɛ onhu nipa ko a meyɛ.”
—Candice.
Wohwɛ nea abarimaa no yɛe yi a, wobɛka sɛ:
Ɔne Candice redi agorɔ?
Ɔde ne ho rehyehyɛ no?
Ɔretwetwe n’adwene aba nna so?
“Afe a etwaam no, abarimaa bi tuu n’ani sii me so sɛ ɔpɛ me na ɔpɛ sɛ yepue. Nanso mampene. Ɛtɔ da a, ɔde ne nsa fefa me ho. Meka sɛ onnyae a, ontie. Da bi na merehyɛ me mpaboa, nea metee ara ne sɛ wabɔ me to.”
—Bethany.
Wuhu nea abarimaa yi yɛe no sɛn?
Ɔne Bethany redi agorɔ?
Ɔde ne ho rehyehyɛ no?
Ɔretwetwe n’adwene aba nna so?
Yɛhwɛ nsɛm yi nyinaa a, nea ɛtɔ so 3 no na ɛyɛ nokware.
Sɛ obi retwetwe w’adwene aba nna so anaa ɔde nna ho nsɛm rehaw wo a, yɛrentumi nka sɛ ɔne wo redi agorɔ anaa ɔde ne ho hyehyɛ wo kɛkɛ. Adɛn ntia?
Obi retwetwe w’adwene aba nna so na woka kyerɛ no sɛ onnyae koraa ontie.
Wei yɛ aniberesɛm paa, efisɛ ebetumi akowie mmonnaato.


text:
TI 10
‘Suasua Onyankopɔn’ Wɔ Sɛnea Wode Tumi Di Dwuma no Mu
1. Anifere kwan so afiri bɛn na ɛnkyɛ na nnipa a yɛnyɛ pɛ no atɔ mu?
“TUMI biara nni hɔ a anifere kwan so afiri bi mmata ho.” Saa nsɛm a afeha a ɛto so 19 no mu anwensɛm kyerɛwfo bi kae no twe adwene si asiane a ahintaw bi so: tumi a wɔde di dwuma ɔkwammɔne so. Awerɛhosɛm ne sɛ, ɛnkyɛ koraa na nnipa a yɛnyɛ pɛ nyinaa atɔ saa afiri yi mu. Nokwarem no, wɔ abakɔsɛm nyinaa mu no, ‘onipa adi onipa so tumi ma adan no bɔne.’ (Ɔsɛnkafo 8:9) Tumi a wɔmfa nni dwuma ɔdɔ mu no ama nnipa ahu amane pii.
2, 3. (a) Dɛn na ɛda nsow wɔ sɛnea Yehowa de ne tumi di dwuma no ho? (b) Dɛn na ebetumi aka yɛn tumi ho, na ɔkwan bɛn so na ɛsɛ sɛ yɛde tumi a ɛte saa nyinaa di dwuma?
2 Nanso, so ɛnyɛ nwonwa sɛ Yehowa Nyankopɔn a ɔwɔ tumi a enni ano no mfaa saa tumi no nnii dwuma ɔkwammɔne so da? Sɛnea yɛahu wɔ ti ahorow a edi kan mu no, ɔde ne tumi di dwuma bere nyinaa
3 Kae sɛ wɔbɔɔ onipa wɔ “Onyankopɔn suban so” sɛ ne sɛso. (Genesis 1:
Ɔdɔ Ne Ade Titiriw
4, 5. (a) Dɛn ne ade a ɛho hia a ɛbɛma yɛde tumi adi dwuma ɔkwampa so, na ɔkwan bɛn so na Onyankopɔn ankasa nhwɛso da eyi adi? (b) Ɔkwan bɛn so na ɔdɔ bɛboa yɛn ma yɛde yɛn tumi adi dwuma ɔkwampa so?
4 Ade a ɛho hia a ɛbɛma yɛde tumi adi dwuma ɔkwampa so ne ɔdɔ. So Onyankopɔn ankasa nhwɛso nna eyi adi? Kae Onyankopɔn su atitiriw anan
5 Ɔdɔ bɛboa yɛn nso ma yɛde yɛn tumi adi dwuma ɔkwampa so. Efisɛ, Bible ka kyerɛ yɛn sɛ ɔdɔ “yam ye” na “ɛnhwehwɛ nea ɛyɛ n’ankasa de.” (1 Korintofo 13:
6, 7. (a) Dɛn ne Onyankopɔn suro, na dɛn nti na saa su yi bɛboa yɛn ma yɛakwati sɛ yɛde yɛn tumi bedi dwuma ɔkwammɔne so? (b) Yɛ mfatoho fa kyerɛ abusuabɔ a ɛwɔ suro a yesuro sɛ yɛrenyɛ ade a ɛnsɔ Onyankopɔn ani ne ɔdɔ a yɛdɔ Onyankopɔn no mu.
6 Su foforo wɔ hɔ a ɛne ɔdɔ wɔ abusuabɔ a ebetumi aboa yɛn ma yɛakwati sɛ yɛde tumi bedi dwuma ɔkwammɔne so: ɛne Onyankopɔn suro. Mfaso bɛn na ɛwɔ saa su yi so? Mmebusɛm 16:6 ka sɛ: “Wɔde [Yehowa, NW] suro kwati bɔne.” Akyinnye biara nni ho sɛ tumi a wɔde di dwuma ɔkwammɔne so no ka nneɛma bɔne a ɛsɛ sɛ yɛtwe yɛn ho fi ho no ho. Onyankopɔn suro remma yɛnyɛ wɔn a yɛwɔ wɔn so tumi no basabasa. Dɛn ntia? Ade biako ne sɛ, yenim sɛ yebebu akontaa akyerɛ Onyankopɔn wɔ sɛnea yɛne saafo no di no ho. (Nehemia 5:
7 Mfatoho bi ni: Susuw abusuabɔ a ɛfata a ɛda abarimaa kumaa ne n’agya ntam no ho hwɛ. Abarimaa no hu sɛnea n’agya dɔ no na n’ani gye ne ho no. Nanso, abarimaa no nim nea n’agya hwehwɛ fi ne hɔ, na onim sɛ sɛ wanyɛ n’ade yiye a, n’agya bɛteɛ no so. Abarimaa no nsuro n’agya wɔ ɔkwan a ɛmfata so. Mmom no, ɔdɔ n’agya yiye. Abofra no ani gye ho sɛ ɔbɛyɛ biribi a ɛbɛma n’agya ani agye ne ho. Saa ara na ɛte wɔ Onyankopɔn suro ho. Esiane sɛ yɛdɔ Yehowa, yɛn soro Agya no nti, yesuro sɛ yɛbɛyɛ biribi a ‘ɛbɛyɛ no yaw ne komam.’ (Genesis 6:6) Mmom no, yɛpɛ sɛ ne koma ani gye. (Mmebusɛm 27:
Abusua no Mu
8. (a) Tumi bɛn na okununom wɔ wɔ abusua no mu, na ɔkwan bɛn so na ɛsɛ sɛ wodi ho dwuma? (b) Ɔkwan bɛn so na okunu betumi ada no adi sɛ odi ne yere ni?
8 Nea edi kan no, susuw abusua ho hwɛ. Efesofo 5:
9. (a) Tumi bɛn na ɔyerenom wɔ wɔ abusua mu? (b) Dɛn na ebetumi aboa ɔyere bi ma ɔde ne dom akyɛde ahorow adi dwuma aboa ne kunu, na dɛn na ebefi mu aba?
9 Ɔyerenom nso wɔ tumi bi wɔ abusua mu. Bible ka mmea a wosuro Onyankopɔn a na wɔhyɛ tiyɛ a ɛfata ase a wɔde hokwan a wɔwɔ hyɛɛ wɔn kununom nkuran ɔkwampa so anaasɛ wɔboaa wɔn ma wotumi buu atɛmpa ho asɛm. (Genesis 21:
10. (a) Tumi bɛn na Onyankopɔn de ama awofo? (b) Asɛmfua “nteɛso” kyerɛ dɛn, na ɔkwan bɛn so na ɛsɛ sɛ wɔde ma? (Hwɛ ase hɔ asɛm no nso.)
10 Awofo nso wɔ tumi a Onyankopɔn de ama wɔn. Bible tu wɔn fo sɛ: “Agyanom, munnyi mo mma abufuw, na mmom monyɛn wɔn [Yehowa nteɛso, NW] ne nyansakyerɛ mu.” (Efesofo 6:4) Wɔ Bible mu no, asɛmfua “nteɛso” betumi akyerɛ ‘ɔyɛn, ntetee, ne nkyerɛkyerɛ.’ Mmofra hia nteɛso; wohia akwankyerɛ ne anohyeto ahorow a emu da hɔ. Bible de ɔdɔ bata nteɛso, anaa nkyerɛkyerɛ a ɛte saa ho. (Mmebusɛm 13:
11. Ɔkwan bɛn so na mmofra betumi de wɔn tumi adi dwuma ɔkwampa so?
11 Mmofra nso ɛ? Ɔkwan bɛn so na wobetumi de wɔn tumi adi dwuma ɔkwampa so? Mmebusɛm 20:
Asafo no Mu
12, 13. (a) Adwene bɛn na ɛsɛ sɛ mpanyimfo nya wɔ tumi a wɔwɔ wɔ asafo mu no ho? (b) Kyerɛkyerɛ nea enti a ɛsɛ sɛ mpanyimfo yɛ nguan no brɛbrɛ no mu.
12 Yehowa ama yɛn ahwɛfo a wodi anim wɔ Kristofo asafo no mu. (Hebrifo 13:
13 Yebetumi akyerɛkyerɛ mu wɔ saa kwan yi so. Obi a ɔyɛ w’adamfo paa de n’agyapade bi a onni ho agoru koraa ama wo sɛ hwɛ so ma no. Wunim sɛ w’adamfo no tɔɔ no aboɔden. So worenyɛ no brɛbrɛ na wonhwɛ so yiye? Saa ara na Onyankopɔn ama mpanyimfo no asɛyɛde sɛ wɔnhwɛ agyapade bi a ɛsom bo yiye so: asafo no a wɔde emufo toto nguan ho no. (Yohane 21:
‘Tumi a Tɛkrɛma Wɔ’
14. Tumi bɛn na tɛkrɛma wɔ?
14 Bible ka sɛ: “Owu ne nkwa wɔ tɛkrɛma nsam.” (Mmebusɛm 18:
15, 16. Akwan bɛn so na yebetumi de tɛkrɛma ahyɛ afoforo nkuran?
15 Tesalonikafo Nhoma a Edi Kan 5:
16 Yebetumi de tumi a yɛn tɛkrɛma wɔ no adi dwuma nso de nkuranhyɛ a ɛho hia pii ama afoforo. So yɔnko gyidini bi dɔfo awu? Nsɛm a ɛda tema adi a yɛbɛka de akyerɛ sɛ yedwen ne ho no betumi akyekye nea ne werɛ ahow no werɛ. So onua anaa onuawa bi a ne mfe akɔ anim te nka sɛ ne ho nhia? Nsɛm a aba wom betumi ama wɔn a wɔn mfe akɔ anim no anya ahotoso sɛ wɔn ho hia na yɛn ani sɔ wɔn. So yare a enni sabea rehaw obi? Nsɛm a ɛda ayamye adi a wo ne no bɛka wɔ telefon so anaasɛ ne nkyɛn a wobɛkɔ no betumi ayɛ pii akanyan ɔyarefo no anigye. Sɛ yɛde tumi a kasa wɔ no di dwuma de ka nsɛm a “ɛma nkɔso” a, hwɛ sɛnea ɛbɛyɛ sɛ ɛma yɛn Bɔfo no ani gye!
Asɛmpa no a yɛbɛka bi
17. Ɔkwan titiriw bɛn so na yebetumi de yɛn tɛkrɛma adi dwuma ma afoforo anya so mfaso, na dɛn nti na ɛsɛ sɛ yɛyɛ saa?
17 Ɔkwan foforo biara nni hɔ a ɛho hia a yebetumi de tumi a tɛkrɛma wɔ no adi dwuma sen sɛ yɛde bɛka Onyankopɔn Ahenni ho asɛmpa akyerɛ afoforo. Mmebusɛm 3:
Yɛn “Ahoɔden Nyinaa” a Yɛde Bɛsom Yehowa
18. Dɛn na Yehowa hwɛ kwan sɛ yɛbɛyɛ?
18 Ɔdɔ a yɛwɔ ma Yehowa no ka yɛn ma yɛde yɛn ho hyɛ Kristofo som adwuma no mu kɛse. Dɛn na Yehowa hwɛ kwan sɛ yɛbɛyɛ wɔ eyi mu? Biribi a yɛn nyinaa, a tebea a yɛwom wɔ asetram mfa ho, betumi ayɛ: “Adwuma biara a moyɛ no, mumfi ɔkra mu nyɛ no sɛ moyɛ ma [Yehowa, NW] na monyɛ mma nnipa.” (Kolosefo 3:
19, 20. (a) Bere a koma, adwene, ne ahoɔden yɛ ɔkra fã no, dɛn nti na wɔbobɔɔ saa nneɛma foforo yi din wɔ Marko 12:
19 Dɛn na ɔkra nyinaa mu a yebefi asom Nyankopɔn no kyerɛ? Ɔkra gyina hɔ ma onipa mũ no nyinaa, a nipadua ne nneɛma a adwene tumi yɛ nyinaa ka ho. Bere a koma, adwene, ne ahoɔden yɛ ɔkra fã no, dɛn nti na wɔbobɔɔ nneɛma foforo yi din wɔ Marko 12:
20 So ɔkra nyinaa mu a yebefi asom no kyerɛ sɛ ɛsɛ sɛ yɛn nyinaa de bere ne ahoɔden koro na ɛyɛ ɔsom adwuma no? Ɛrentumi nyɛ yiye saa, efisɛ ɛsono onipa biara nsɛm tebea ne nneɛma a ɔbɔ mu mmɔden. Sɛ nhwɛso no, aberante anaa ababaa a ɔte apɔw na otumi yɛ adwuma kyɛ no betumi de bere pii ayɛ asɛnka adwuma no asen obi a onyin ama n’ahoɔden so atew. Ɔhokwafo a ɔyɛ aberante anaa ababaa a onni abusua mu asɛyɛde ahorow no betumi ayɛ pii asen obi a ɔhwɛ abusua. Sɛ yɛwɔ ahoɔden na yɛn nsɛm tebea ma yetumi yɛ pii wɔ ɔsom adwuma no mu a, hwɛ sɛnea ɛsɛ sɛ yɛma yɛn ani gye! Nokwarem no, yɛmpɛ sɛ yɛbɛkasa atia afoforo de yɛn ho atoto wɔn ho wɔ eyi mu. (Romafo 14:
21. Dɛn ne ɔkwan a eye na ɛho hia sen biara a yebetumi afa so de yɛn tumi adi dwuma?
21 Yehowa ayɛ nhwɛso a ɛyɛ pɛ wɔ sɛnea ɔde ne tumi di dwuma ɔkwampa so no mu ama yɛn. Yɛpɛ sɛ yesuasua no sɛnea yebetumi sɛ́ nnipa a yɛnyɛ pɛ. Yebetumi de yɛn tumi adi dwuma ɔkwampa so denam wɔn a yɛwɔ wɔn so tumi a yɛne wɔn bedi no nidi mu no so. Afei nso, yɛpɛ sɛ yɛde yɛn kra nyinaa yɛ adwuma a egye nkwa a Yehowa de ama yɛn sɛ yɛnyɛ no. (Romafo 10:


text:
ƆWƐN-ABAN—NEA ADESUA NSƐM WOM December 2015
Adesua nsɛm a yɛbɛsua fi February 1 kɔsi 28, 2016 wɔ nsɛmma nwoma yi mu.
Yehowa, Onyankopɔn a Ɔne Nnipa Kasa
Onyankopɔn nam kasa ahorow pii so ma nnipa hu n’adwene, na wei ma yɛhu nokwasɛm titiriw bi.
Onyankopɔn Asɛm Nkyerɛase a Emu Da Hɔ
Nnyinasosɛm mmiɛnsa na ɛboaa Wiase Foforo Bible Nkyerɛase Kuw no ma wɔyɛɛ wɔn adwuma.
Ma W’ani Nsɔ Yehowa Ayamye
Bible ma yɛhu adwene a ɛfata a ɛma yɛde yɛn bere, yɛn ahoɔden, ne yɛn ahode som Yehowa ne adwene a ɛmfata a yɛde yɛ saa.
Ma Wo Kasa Nhyɛ Yehowa Anuonyam
Ɔkwan bɛn so na nea Yesu yɛe bɛtumi aboa wo ma woahu bere a ɛsɛ sɛ wokasa, asɛm a ɛfata sɛ woka, ne sɛnea wobɛka no?
Yehowa Bɛwowa Wo
Adwene bɛn na ɛsɛ sɛ yɛnya wɔ yareɛ ho, na dɛn na ɛsɛ sɛ yɛyɛ wɔ ho?
ASETENAM NSƐM
Asomdwoe Aba Me ne Onyankopɔn ne Me Maame Ntam
Bere a Michiyo Kumagai gyaee nananom a wɔawuwuo som no, ɔne ne maame ntam sɛee. Dɛn na Michiyo yɛe a ɛmaa asomdwoe baa ɔne ne maame ntam?


text:
Nsɛm 10 a Mmabun Bisa ne Ɛho Mmuae
Hwehwɛ afotu a ɛbɛboa ama wo bra asi wo yiye.
ASƐMMISA 1
Meyɛ Nipa Bɛn?
Sɛ wunim nea wugye di, nea wobɔ mu mmɔden, nea wotɔ mu sin, ne wo botae a, wubetumi asi gyinae pa wɔ tebea biara mu.
ASƐMMISA 2
M’ani Nnye Sɛnea Mete Ho—Adɛn Ntia?
Wohwɛ wo ho wɔ ahwehwɛ mu a, ɛte sɛn? Ɛyɛ a ɛyɛ wo sɛ wo ho nyɛ fɛ? Ɛnde dɛn na wobɛyɛ ama wo ho ayɛ fɛ?
ASƐMMISA 3
Mɛyɛ Dɛn ne M’awofo Abɔ Nkɔmmɔ?
Wei betumi aboa ama woabɛn w’awofo.
ASƐMMISA 4
Midi Mfomso a Dɛn na Mɛyɛ?
Worentumi nkwati mfomso da, efisɛ obiara di mfomso. Ɛnde wudi mfomso a, wobɛyɛ dɛn?
ASƐMMISA 5
Sɛ Sukuuni Bi Teetee Me a Mɛyɛ Dɛn?
Biribi wɔ hɔ a ebetumi aboa wo. Wubetumi adi osisifo so nkonim a wontow twɛre
ASƐMMISA 6
Me Mfɛfo Repiapia Me Akɔ Bɔne Mu a Dɛn na Mɛyɛ?
Ɛtɔ da a etumi yɛ den sɛ wobɛyɛ nea ɛteɛ wɔ wo mfɛfo anim.
ASƐMMISA 7
Obi Pɛ Sɛ Me ne No Da a Mɛyɛ Dɛn?
Mmaayewa ne mmarimaa bɔ papee a, ɛde nsɛm pii ba. Hwɛ emu bi.
ASƐMMISA 8
Dɛn na Ɛsɛ sɛ Mihu Fa Mmonnaato Ho?
Mmofra ne mmabun na wɔtaa yɛ wɔn saa. Ɛdɛn na wobɛyɛ wɔ ho?
ASƐMMISA 9
Ɛsɛ sɛ Migye Adannandi Di?
Nkyerɛkyerɛmu bɛn na ɛtɔ asom?
ASƐMMISA 10
Ɛbɛyɛ Dɛn na Bible Atumi Aboa Me?
Nnipa pii ka sɛ Bible deɛ, anansesɛm nko ara. Ebi nso se atwam anaa wokan a, wonte ase. Wɔka saa a, ɛnyɛ nokware koraa.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 32:1-20
32 Hwɛ, ɔhene+ bi bedi ade trenee mu,+ na abirɛmpɔn+ nso bedi tumi atɛntrenee mu.2 Wɔn mu biara bɛyɛ sɛ mframa ano hintabea ne ahum+ ano guankɔbea, asase kesee so nsuten+ ne asase wosee so botan kɛse onwini.+3 Wɔrenka adehufo ani mfomfam so, na wɔn a wɔte asɛm no bɛwɛn wɔn aso.+4 Wɔn a wɔn ho pere wɔn no koma bɛhwehwɛ nimdeɛ,+ na wɔn a wɔpo dodow no tɛkrɛma bɛkasa yɔɔ ma emu ada hɔ.+5 Wɔremfrɛ ogyimfo sɛ ɔdɛɛfo bio, na nea ɔnka mmara no, wɔrenka sɛ ɔyɛ otitiriw.+6 Na ogyimfo de n’ano bɛka agyimisɛm+ na ɔde ne koma asusuw bɔne+ sɛ ɔbɛtew atua*+ na waka nsɛmmɔne atia Yehowa, sɛ ɔbɛma ɔkra a ɔkɔm de no yafunu ada mpan+ na wama nsu abɔ nea osukɔm de no.7 Na obi a ɔnka mmara de, n’adwinnade nyinaa yɛ bɔne,+ na n’afotu kɔ ɔbrasɛe mu,+ na ɔde atosɛm sɛe abrɛfo,+ bere a ohiani ka nokware mpo.8 Na ɔyamyefo de, n’afotu kɔ ayamye so, na ayamye mu ara na obegyina.+9 “Mmea a mo ho atɔ mo, monsɔre ntie me!+ Mmabea a hwee mfa mo ho, monyɛ aso mma m’asɛm!10 Akyɛ koraa afe ne nna kakra mu no, mo a hwee mfa mo ho no yam bɛhyehye mo,+ efisɛ bobe tetew bɛba awiei, nanso wɔremmoa hwee ano.+11 Mmea a mo ho atɔ mo, mo yam nhyehye mo! Mo a hwee mfa mo ho, ehu nka mo! Munyi mo ntade nna adagyaw, na momfa atweaatam nsi mo asen.+12 Momfa mo nsa mmɔ mo koko ntwa adwo,+ mo mfuw fɛfɛ+ ne mo bobe a ɛsow aba nti.13 Nsɔe ne nkyɛkyerɛ nko na afuw me manfo asase so,+ na afa anigye afie ne ahurusi kurow nyinaa.+14 Wɔagyaw abankɛse ato hɔ,+ na kurow no mu dede ayera. Ofel+ ne ɔwɛn aban bɛdan sare, na ɛbɛyɛ sare so mfurum agodibea daa ne nguan adidibea,15 kosi sɛ wobehwie honhom afi soro+ agu yɛn so na sare adan turo na wɔabu turo no sɛ kwae.+16 “Na atɛntrenee bɛtena sare so na trenee atena turo mu.+17 Trenee nnwuma bɛyɛ asomdwoe,+ na nokware trenee aba bɛyɛ kommyɛ ne ahotɔ akosi daa.+18 Na me manfo bɛtena asomdwoe tenabea, ahotɔ fie, ne kommyɛ ahomegyebea.+19 Na bere a kwae bɛhwe fam no, amparuwbo bɛtɔ,+ na wɔbɛbrɛ kurow no ase korakora.+20 “Anigye ne mo a mugu aba wɔ asu nyinaa ho,+ na mugyae nantwi ne afurum ma wɔnantenantew.”+


text:
ASƐM A ƐDA SO
Adwennwene
—Sɛnea Wobɛma Afiri Wo So
“Ná mete sɛ obi a ogyina faako retwa ne ho; ɔnkɔ baabiara. Ná metaa yɛ adwuma nnɔnhwerew 16 daa, na edu Memeneda ne Kwasiada koraa a, na meda adwumam. Me bo fuu me ho efisɛ mɛba fie biara na me babaa ketewa ada. Adwennwene bɔɔ me yare.”—Kari, Finland.
ƐNYƐ Kari nko na adeɛ ahia no. Adɔeɛ kuo bi wɔ United Kingdom a wɔboa wɔn a adwennwene da wɔn so. Kuo no de too dwa sɛ, Britainfo a wɔyɛ adwuma no, wuyi nnipa 5 a, emu 1 kae sɛ adwennwene tumi bɔ no yare, na sɛ adwuma kyere wɔn so paa a, nnipa 4 biara mu 1 su wɔ adwumam. Ɛberɛ a sikasɛm yɛɛ basaa nnansa yi no, nnipa a na wɔtɔ nnuro nom de te wɔn adwennwene so no dɔɔso.
Dɛn na ama adwennwene abɛtɔ wo so?
Wo daakye?
Adwuma amene wo?
Wo ne nkurɔfo ntam nwo?
Asɛm a ɛyɛ ya bi ato wo?
Dɛn na adwennwene de agya wo so?
Yareɛ?
Awerɛhoɔ?
Kɔdaanna?
Adwenemhaw?
Asɛe wo ne nkurɔfo ntam?
Adwennwene tumi pusu nipadua no. Ɛma wohome ntɛmntɛm, wo koma bɔ paripari na wo mogya nso bɔ ntɛmntɛm. Bio nso, ɛma mogya nkwammoaa ne asikyire a ɛwɔ wo nipadua mu no pu begu wo mogya mu. Saa nneɛma wei nyinaa ma nipadua no yɛ krado sɛ ɛne dekode a akɔfa adwennwene aba wo so no bɛko. Sɛ ɛne no ko wie a, na etuo akɔtwere nea ɛtwere. Na sɛ ade korɔ no ankɔ a, ebetumi ama adwennwene no ayɛ kɛse ama asɛm no asɛe koraa. Enti sɛ wusua sɛnea wubeyi adwennwene afiri wo so a, ɛbɛma wo nipadua ne w’adwenem nyinaa adwo wo.
Nea Ɛbɛma Adwennwene Afiri Wo So
Adwennwene nhyɛ da nyɛ bɔne. Adwene ho Animdefoɔ Fekuo a ɛwɔ Amerika no kae sɛ: “Adwennwene ayɛ sɛ sankuo ahoma; emu go a, nnwom no nyɛ dɛ, emu yere pii nso a, na ano ayɛ yayaaya. Adwennwene pii tumi kum nnipa, nanso adwennwene kakra betumi ama asetena ayɛ anika. Enti nea aka ne kwan a wobɛfa so ayi afiri wo so.”
Ade foforo a ɛwɔ adwennwene ho nie: Ɛsono obiara apɔmuden ne sɛnea otumi gyina nsɛm ano. Enti adeɛ a egya obi adwennwene no, empusu obi koraa. Sɛ w’adwuma twe wo mu nsuo araa ma wunnya bere nnye w’ahome, anaa asɛm si putupuru na wunnya berɛ nni ho dwuma a, ɛkyerɛ sɛ adwennwene da wo so.
Nea ebinom de ko adwennwene ne nsã, nnuro, ne sigaret. Ebinom nso didi basabasa anaa wɔtena TV ne kɔmputa ho saa. Nanso emu biara ntumi nyi mfiri hɔ; nea etumi yɛ ara ne sɛ, ɛma asɛm no sɛe koraa. Ɛnneɛ dɛn paa na yebetumi de ako adwennwene?
Deɛ ɛboa nnipa bebree ma wɔtumi ko adwennwene ne sɛ, wɔde afotusɛm a ɛwɔ Bible mu yɛ adwuma. Nyansa a ɛwom no aboa nnipa pii; wunnye nni sɛ ebetumi aboa wo? Sɛ wubetumi abua saa asɛm no a, hwɛ nneɛma nnan a ɛde adwennwene ba yi:
1 WO DAAKYE
Obiara nnim ɔkyena asɛm. Sɛnea Bible kyerɛ no, ‘asiane to yɛn nyinaa bere a yɛnhwɛ kwan.’ (Ɔsɛnkafo 9:11) Ɛbɛyɛ dɛn na woatumi agyae daakye ho adwennwene? Sɔ wei hwɛ:
Ka deɛ ɛha wo biara kyerɛ wo ho nipa bi anaa w’adamfo paa bi. Nhwehwɛmu kyerɛ sɛ, sɛ wo ho nipa bi boa wo saa a, nkakrankakra, wubehu sɛ adwennwene ho nsunsuansoɔ no kɔ fam. Ampa, “ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmebusɛm 17:17.
Nnwene sɛ bɔne bi rebɛto wo. Woyɛ saa a, ebegya wo adwennwene kwa. Nea ɛrehunahuna wo no, ebia na amma saa mpo. Weinom nyinaa nti na Bible se: “Munnnwinnwen ɔkyena ho, na ɔkyena ankasa benya ne dadwen.”—Mateo 6:34.
Ma mpaebɔ ntumi wo. Bible se, “Montow mo dadwen nyinaa ngu [Onyankopɔn] so, efisɛ odwen mo ho.” (1 Petro 5:7) Onyankopɔn ma yenya asomdwoe, na wɔn a wɔkɔ ne nkyɛn kɔhwehwɛ awerɛkyekye wɔ ahokyere berɛ mu no, ɔhyɛ bɔ sɛ ‘ɔrennyaw wɔn da.’—Hebrifo 13:5; Filipifo 4:6, 7.
2 ADWUMA AMENE WO?
Nipa baakofoɔ, ebia wubetwa kwan akɔyɛ adwuma, wubesua adeɛ, wobɛhwɛ nkwadaa anaa w’awofo. Eyinom nyinaa betumi ama woabrɛ aboro so. Deɛ ɛha adwene koraa ne sɛ, nea yɛakeka yi biara nni hɔ a wugyae a ɛbɛyɛ yiye. (1 Timoteo 5:8) Enti dɛn na wobɛyɛ na saa nnwuma no ammu amfa wo so?
Fa berɛ no bi gye w’ahome na da sɛnea ɛsɛ. Bible se: ‘Ɔhome nsa mã ye sen ɔbrɛ ne adehunu nsa mã mmienu akyidi.’—Ɔsɛnkafo 4:6.
Yɛ nea ehia ansa na woayɛ nea ɛfata; mfa nneɛma pii nkyekyere wo ho wɔ abrabɔ mu. (Filipifo 1:10) Yɛ wo ho awiɛmfoɔ; bere a wode yɛ adwuma nso, te so. Woyɛ saa a, ɛbɛma wo ho ahan wo.—Luka 21:34, 35.
Yɛaka Kari asɛm dada; nea ɔyɛe ne sɛ, ɔtenaa ase hwɛɛ n’abrabɔ mu na afei ɔkyerɛw sɛ: “Me ara mihui sɛ m’adwuma agye m’adwene nyinaa.” Ɔtɔn n’adwuma hwehwɛɛ adwuma a ɛbɛma wanya bere atena fie. Ɔsan kae sɛ: “Seesei yɛn sika so ate kakra nanso ama me ne me yere adwennwene so ate. Ama yɛanya adaagye ama yɛn abusuafo ne yɛn nnamfonom. Seesei m’asom adwo me na meremfa sikadwuma biara nsesa da.”
3 WO NE NKURƆFO NTAM NWO?
Sɛ wo ne nkurɔfo ntam nwo a, ebetumi agya wo atipae paa, ɛnkanka ne sɛ wɔyɛ w’adwumamfoɔ. Sɛ wowɔ ɔhaw a ɛte saa mu a, nneɛma bebree wɔ hɔ a wubetumi ayɛ ama wo ho atɔ wo.
Sɛ obi gyegye wo a, nya aboterɛ; nsosɔ so. Mmebusɛm 15:1 se: “Mmuae bɔkɔɔ ma abufuw twa, na asɛm a ɛyɛ yaw hyɛ abufuw.”
Fa obuo kɔ onipa no nkyɛn na wo ne nko ara nkɔka ho asɛm. Woyɛ saa a, ɛkyerɛ sɛ wode nidie ama onipa no.—Mateo 5:23-25.
Fa w’ani to fam na wubehu sɛ ebia biribi ha no nti na ɔreyɛ saa. Sɛ wuhu sɛ biribi nti na ɔreyɛ saa a, ɛbɛma ‘woatwentwɛn w’abufuw ase’ efisɛ, wo yɔnko da ne wo da. (Mmebusɛm 19:11) Ɛbɛma woahu sɛ, sɛ wo a, anka saa na wobɛyɛ.
Fa bɔne kyɛ. Sɛ wode bɔne kyɛ a, ɛyɛ anuonyam ma wo, na ɛsa wo yareɛ nso. Nhwehwɛmu a nkurɔfo bi yɛɛ no afe 2001 mu kyerɛ sɛ, sɛ “wode asɛm hyɛ wo mu” a, nea ɛde ba ara ne “komayare ne mogya mmorosoɔ.” Nanso sɛ wode asɛm kyɛ a, wo ho na ɛtɔ wo.—Kolosefo 3:13.
4 ASƐM A ƐYƐ YA BI ATO WO?
Nieng te Cambodia na atoyerɛnkyɛm pii atoto no. Afe 1974 mu no, obi too bɔmb too wimhyɛn gyinabea bi maa opirae. Afe a edi hɔ no, ne mma mmienu, ne maame, ne ne kunu nyinaa wui. Afe 2000 mu nso, egya hyee ne fie ne ne nneɛma bi, na mfe mmiɛnsa akyi no, ne kunu a ɔsan waree no wui. Ɛno bɛboom no deɛ, anka ɔrekum ne ho afiri wiase.
‘Ɔhome nsa mã ye sen ɔbrɛ ne adehunu nsa mã mmienu akyidi’
Ne nyinaa akyi no, Nieng ampa aba. Nea Kari yɛe no ara bi na ɔyɛe. Ɔhwehwɛɛ Bible mu, na nea osuae no boaa no paa ma enti otuu ne ho mae sɛ ɔde nea wasua no bɛkyekye nkurɔfo werɛ. N’asɛm no ma yɛkae nhwehwɛmu bi a Britainfo bi yɛɛ no afe 2008 mu. Wohui sɛ ɔkwan baako a “yɛde te adwennwene so ne sɛ yɛbɛyɛ nkurɔfo . . . papa”—wei yɛ asɛm a Bible aka ato hɔ dadaada.—Asomafo Nnwuma 20:35.
Nieng san nyaa anidaso sɛ daakye bi bɛba ama nnipa amanehunu nyinaa to atwa. Saa berɛ no “asomdwoe bebu” so baabiara.—Dwom 72:7, 8.
Ade a yɛde ko adwennwene yɛ nyansa ne anidaso; ne mmienu nyinaa yɛ ade kɛseɛ, na ne mmienu nyinaa nso wɔ Bible mu. Bible aboa nnipa mpempem pii. Wo nso, ebetumi aboa wo.